Yere Wo Ho Yɛ Pii Wɔ “Nna a Edi Akyiri” Yi Awiei | Ɔwɛn-Aban Adesua\nADESUA ASƐM 40\n“Muntintim, munnhinhim, monyɛ pii wɔ Awurade adwuma no mu daa.”—1 KOR. 15:58.\nDWOM 58 Yɛhwehwɛ Asomdwoe Nnipa\n1. Dɛn na ɛma yegye di paa sɛ yɛte “nna a edi akyiri no” mu?\nAFE 1914 twaam ansa na wɔrewo wo anaa? Sɛ saa a, ɛnde woatena wiase yi “nna a edi akyiri” no mu wo nkwa nna nyinaa. (2 Tim. 3:1) Nneɛma a Yesu ka too hɔ sɛ ebesisi saa bere yi mu no, yɛate ho asɛm. Ebi ne akodi, aduankɔm, asasewosow, ɔyaredɔm, amumɔyɛ a ɛbɛdɔɔso, ne ɔtaa a wɔde bɛba Yehowa nkurɔfo so. (Mat. 24:3, 7-9, 12; Luka 21:10-12) Ɔsomafo Paul kaa suban a nkurɔfo bɛda no adi ho asɛm too hɔ, na ɛno nso, yɛahu sɛ abam. (Hwɛ adaka a n’asɛmti ne “ Suban a Nkurɔfo Da No Adi Nnɛ.”) Yɛn a yɛsom Yehowa de, yegye di paa sɛ yɛte “nna a edi akyiri no” mu.—Mika 4:1.\nSuban a Nkurɔfo Da No Adi Nnɛ\n“Ahopɛ, sikanibere, ahohoahoa, ahantan, wɔn a wɔka abususɛm, awofo so asoɔdenfo, bonniayɛfo, wɔn a wonni nokware, wɔn a wonni tema, wɔn a wontumi ne wɔn nyɛ apam, dinsɛefo, wɔn a wontumi nni wɔn ho so, wɔn a wɔyɛ keka, wɔn a wɔmpɛ papa, wɔn a woyi afoforo ma, wɔn a wɔyɛ asobrakye, wɔn a wɔyɛ ahomaso, wɔn a wɔdɔ anigyede sen Onyankopɔn; wɔde nyamesom pa adura wɔn anim, nanso wɔmfa tumi a ɛwom no nyɛ adwuma.”—2 Tim. 3:1-5.\n2. Nsɛmmisa bɛn na ɛsɛ sɛ yenya ho mmuae?\n2 Efi afe 1914 no, mfe pii atwam, enti yebetumi aka sɛ yɛte “nna a edi akyiri no” awiei mu. Esiane sɛ wiase yi awiei abɛn paa nti, ɛsɛ sɛ yenya nsɛmmisa a ɛho hia yi ho mmuae: Nneɛma bɛn na ebesisi wɔ “nna a edi akyiri no” awiei? Bere a yɛretwɛn sɛ saa nneɛma no besisi no, dɛn na Yehowa pɛ sɛ yɛyɛ?\nDƐN NA EBESI WƆ “NNA A EDI AKYIRI NO” AWIEI?\n3. Sɛnea nkɔmhyɛ a ɛwɔ 1 Tesalonikafo 5:1-3 ka no, asɛm bɛn na wiase atumfoɔ no bɛka?\n3 Kenkan 1 Tesalonikafo 5:1-3. Paul kaa “Yehowa da” no ho asɛm. Yehowa da a Paul kaa ho asɛm wɔ kyerɛwsɛm yi mu no, ebefi ase bere a wiase atumfoɔ no bɛtow ahyɛ “Babilon Kɛse” no, anaa wiase atoro som ahemman no so, na ɛbɛkɔ akowie Harmagedon. (Adi. 16:14, 16; 17:5) Sɛ aka bere tiaa bi ama saa “da” no afi ase a, wiase atumfoɔ no bɛka sɛ wɔama “Asomdwoe ne dwoodwoo!” aba. (Bible nkyerɛase bi ka sɛ: “Asomdwoe ne ahotɔ.”) Ɛtɔ da na sɛ wiase atumfoɔ no reboa ama nneɛma atotɔ yiye wɔ amanaman no ntam a, ɛyɛ a wɔka nsɛm bi a ɛtete saa. * Nanso, “asomdwoe ne dwoodwoo” a Bible ka sɛ wiase atumfoɔ no bɛka no de, ɛbɛyɛ soronko. Adɛn ntia? Sɛ atumfoɔ no ka saa asɛm no a, ebia nkurɔfo benya adwene sɛ atumfoɔ no aboa ama wiase no anya asomdwoe ne ahobammɔ paa. Nanso, nokwasɛm ne sɛ saa bere no ara na “ahohiahia kɛse” no befi ase, na ɔsɛe bɛba wɔn so “mpofirim.”—Mat. 24:21.\nMma “asomdwoe ne dwoodwoo” a wiase atumfoɔ no bɛka no nnaadaa wo (Hwɛ nkyekyɛm 3-6) *\n4. (a) “Asomdwoe ne dwoodwoo” a wɔbɛpae mu aka no, ɛho nsɛm bɛn na yennim? (b) Ɛho asɛm bɛn na yenim dedaw?\n4 “Asomdwoe ne dwoodwoo” a wɔbɛpae mu aka no, yenim ɛho nsɛm bi. Nanso ɛho nsɛm bi wɔ hɔ a, yennim. Yennim nea ɛbɛma wiase atumfoɔ no aka saa asɛm no, anaa ɔkwan a wɔbɛfa so aka. Afei nso, yennim sɛ ebia wɔbɛka pɛnkoro pɛ anaa wɔbɛka no mpɛn pii. Nea ebesi biara no, yenim sɛ: Wiase atumfoɔ no rentumi mfa asomdwoe ankasa mma wiase, enti ɛnsɛ sɛ yɛma asɛm a wɔbɛpae mu aka no daadaa yɛn. Mmom, nea Bible ka sɛ yɛnhwɛ kwan no ne asɛm a wɔbɛpae mu aka no. Ɛno na ɛbɛyɛ sɛnkyerɛnne a ɛkyerɛ sɛ “Yehowa da” no rebefi ase!\n5. Dɛn na 1 Tesalonikafo 5:4-6 ka sɛ yɛnyɛ na ama yɛasiesie yɛn ho ama “Yehowa da” no?\n5 Kenkan 1 Tesalonikafo 5:4-6. Afotu a Paul de mae no ma yehu nea ɛsɛ sɛ yɛyɛ de siesie yɛn ho ma “Yehowa da” no. Ɛma yehu sɛ ɛnsɛ sɛ ‘yɛda te sɛ wɔn a aka no.’ Ɛsɛ sɛ ‘yɛwɛn’ na yɛma yɛn ani da hɔ. Nea ɛsɛ sɛ yɛyɛ no bi ni. Ɛsɛ sɛ yɛma yɛn ani da hɔ na yɛankogyina ɔfã biara akyi, na yɛamfa yɛn ho anhyehyɛ amanyɔsɛm mu nso. Sɛ yɛde yɛn ho hyehyɛ mu a, ebetumi ama yɛabɛyɛ “wiase no fã.” (Yoh. 15:19) Yenim sɛ Onyankopɔn Ahenni nko ara na ebetumi de asomdwoe aba wiase.\n6. Dɛn na yɛpɛ sɛ yɛboa afoforo ma wɔyɛ, na adɛn ntia?\n6 Wɛn a yɛn ankasa yɛbɛwɛn da nkyɛn a, yɛpɛ sɛ yɛboa afoforo nso ma wohu nneɛma a Bible ahyɛ nkɔm sɛ ebesisi wɔ wiase no. Momma yɛnkae sɛ, sɛ ahohiahia kɛse no fi ase a, na aka akyi dodo sɛ nkurɔfo bɛba abɛsom Yehowa. Ɛno nti na ɛho hia paa sɛ yɛka asɛmpa no nnɛ no! *\nYERE WO HO KA ASƐMPA NO\nBere a yɛreka asɛmpa no nnɛ no, yɛma nkurɔfo hu sɛ Onyankopɔn Ahenni no nko ara na ebetumi ama asomdwoe ne ahotɔ aba wiase (Hwɛ nkyekyɛm 7-9)\n7. Dɛn na Yehowa pɛ sɛ yɛyɛ nnɛ?\n7 Aka bere tiaa bi ama Yehowa “da” no afi ase, enti Yehowa pɛ sɛ yɛyere yɛn ho yɛ asɛnka adwuma no. Ɛsɛ sɛ yɛhwɛ sɛ ‘yɛreyɛ pii wɔ Awurade adwuma no mu.’ (1 Kor. 15:58) Yesu kaa nea yɛbɛyɛ no ho asɛm too hɔ. Bere a ɔkaa nneɛma titiriw a ebesisi wɔ nna a edi akyiri no mu nyinaa ho asɛm wiei no, ɔde kaa ho sɛ: “Afei nso ɛsɛ sɛ wɔka asɛmpa no wɔ amanaman nyinaa mu kan.” (Mar. 13:4, 8, 10; Mat. 24:14) Wo de hwɛ: Bere biara a wobɛkɔ asɛnka no, na woreboa ama saa Bible nkɔmhyɛ no anya mmamu!\n8. Yɛyɛ dɛn hu sɛ Ahenni no ho asɛmpaka adwuma no renya nkɔso?\n8 Sɛnea Ahenni ho asɛmpaka adwuma no renya nkɔso no, dɛn na yebetumi aka afa ho? Afe biara, nnipa pii tie Ahenni no ho asɛmpa no. Wo de, hwɛ sɛnea Ahenni adawurubɔfo dodow akɔ anim wɔ wiase nyinaa wɔ nna a edi akyiri yi mu. Afe 1914 no, na adawurubɔfo 5,155 na wɔwɔ aman 43 so. Ɛnnɛ, adawurubɔfo bɛyɛ ɔpepem 8.5 na wɔwɔ aman 240 so! Nanso, yenwiee yɛn adwuma no. Ɛsɛ sɛ yɛkɔ so ka kyerɛ nkurɔfo sɛ Onyankopɔn Ahenni nko ara na ebetumi ayi adesamma haw nyinaa afi hɔ.—Dw. 145:11-13.\n9. Adɛn nti na ɛsɛ sɛ yɛkɔ so ka Ahenni ho asɛmpa no?\n9 Sɛ Yehowa ka sɛ yɛawie Ahenni no ho asɛm a yɛreka no a, ɛnde na ɛkyerɛ sɛ yɛawie adwuma no. Bere tenten ahe na aka a nkurɔfo de behu Yehowa Nyankopɔn ne Yesu Kristo? (Yoh. 17:3) Ɛno de, yɛrentumi nkyerɛ. Nea yenim ne sɛ, ansa na ahohiahia kɛse no befi ase no, obiara a ‘ɔpɛ daa nkwa’ no betumi atie asɛmpa no, na wabɛsom Yehowa. (Aso. 13:48) Yɛbɛyɛ dɛn atumi aboa saa nkurɔfo no ansa na aka akyi dodo?\n10. Dɛn na Yehowa de boa yɛn ma yɛkyerɛkyerɛ nkurɔfo nokware no?\n10 Yehowa nam n’ahyehyɛde no so ma yɛn nsa ka nea yehia biara a yɛde bɛkyerɛkyerɛ nkurɔfo nokware no. Ebi ni. Nnawɔtwe biara, yenya ntetee wɔ asafo nhyiam a yɛyɛ no nnawɔtwe no mu no ase. Saa nhyiam yi ma yehu nea yɛbɛka wɔ nsrahwɛ a edi kan mu ne bere a yɛreyɛ sankɔhwɛ. Ɛma yehu sɛnea yɛbɛyɛ Bible adesua nso. Yehowa ahyehyɛde no asan ama yɛn Nnwinnade Titiriw a Yɛde Kyerɛkyerɛ. Saa nnwinnade no boa yɛn ma . . .\nyefi nkɔmmɔbɔ ase,\nyɛka asɛm no ma nkurɔfo ani gye ho,\nyɛboa nkurɔfo ma wɔn ani gye ho sɛ wobenya Bible mu nimdeɛ pii,\nyɛkyerɛkyerɛ nkurɔfo nokware no bere a yɛne wɔn resua Bible, na\nyɛka kyerɛ nkurɔfo a wɔn ani gye asɛm no ho sɛ wɔnkɔ yɛn wɛbsaet na wɔmmra yɛn Ahenni Asa so.\nNokwasɛm ne sɛ, ɛnyɛ nnwinnade no ara kɛkɛ na ɛsɛ sɛ yenya. Mmom, ɛsɛ sɛ yɛde yɛ adwuma. * Nhwɛso bi ni. Sɛ wo ne obi a n’ani gye asɛm no ho bɔ nkɔmmɔ na wugya no kratawa anaa nsɛmma nhoma a, obetumi akenkan kosi sɛ wobɛsan akɔ ne nkyɛn bio. Ɛyɛ yɛn asɛyɛde sɛ yɛyere yɛn ho ka Ahenni no ho asɛmpa no bosome biara.\n11. Adɛn nti na wɔyɛɛ Online Bible Study Lessons (Intanɛt So Bible Adesua) no?\n11 Ɔkwan foforo a Yehowa refa so aboa nkurɔfo ama wɔahu nokware no ne sɛ wɔbɛhwɛ Online Bible Study Lessons (Intanɛt So Bible Adesua) a ɛwɔ jw.org®. (Hwɛ BIBLE TEACHINGS > ONLINE LESSONS.) Adɛn nti na wɔayɛ saa adesua yi ho nhyehyɛe? Bosome biara, nnipa mpempem a wɔwɔ wiase nyinaa kyinkyin Intanɛt so hwehwɛ biribi a wobesua wɔ Bible mu. Bible Adesua ho nhyehyɛe a ɛwɔ yɛn wɛbsaet no betumi aboa saa nkurɔfo no ama wɔahu nokware a ɛwɔ Onyankopɔn Asɛm mu no. Afei nso, nkurɔfo a wudi wɔn adanse no, ebinom wɔ hɔ a ebia wɔn ani rennye ho sɛ wo ne wɔn besua Bible. Sɛ saa a, kyerɛ wɔn Bible adesua ho nhyehyɛe yi a ɛwɔ yɛn wɛbsaet no anaa fa Bible adesua no wɛbsaet address (link) ma wɔn. *\n12. Online Bible Study Lessons a ɛwɔ yɛn wɛbsaet no, dɛn na obi betumi asua wɔ hɔ?\n12 Nsɛmti a edidi so yi na wɔaka ho asɛm wɔ yɛn Online Bible Study Lessons hɔ: “The Bible and Its Author” (Bible No Ne Nea Emu Nsɛm Fi Ne Hɔ), “The Bible’s Main Characters” (Wɔn a Bible Ka Wɔn Ho Asɛm Paa), ne “The Bible’s Message of Hope” (Anidaso Asɛm a Ɛwɔ Bible Mu). Sɛ obi resua saa nsɛm yi a obehu:\nSɛnea Bible betumi aboa obi\nYehowa, Yesu, ne abɔfo no yiye\nNea enti a Yehowa bɔɔ nnipa\nNea enti a amanehunu ne bɔne wɔ hɔ\nAdesua no san ka sɛnea Yehowa . . .\nbeyi amanehunu ne owu afi hɔ,\nbenyan awufo aba nkwa mu,\nde Onyankopɔn Ahenni besi nnipa aban a adi nnipa huammɔ no ananmu.\n13. Sɛ obi sua nsɛm a ɛwɔ Online Bible Study Lessons hɔ wie a, ebehia sɛ Ɔdansefo bi san ne no sua Bible anaa? Kyerɛkyerɛ mu.\n13 Wɔanyɛ Online Bible Study Lessons no sɛ yɛmfa nsi Bible adesua a yɛne nkurɔfo yɛ no ananmu. Yesu de hokwan no ama yɛn sɛ yɛmmoa nkurɔfo mma wɔmmɛyɛ asuafo. Nea enti a yɛayɛ adesua ho nhyehyɛe wɔ yɛn wɛbsaet hɔ ne sɛ nkurɔfo besua nea ɛwɔ hɔ no na wɔn ani agye ho, na ama wɔanya ɔpɛ sɛ wobesua pii aka ho. Ɛba saa a, ebia wɔbɛpene so ama yɛne wɔn asua Bible. Adesua a ɛwɔ yɛn wɛbsaet hɔ biara awiei no, wɔka kyerɛ ɔkenkanfo no sɛ ommisa mma obi ne no mmesua Bible. Wiase nyinaa no, da biara da, nkurɔfo a wɔfa yɛn wɛbsaet no so bisa sɛ obi ne wɔn mmesua Bible no dodow boro 230! Bible adesua a obi ne wɔn bɛyɛ no ho hia paa!\nYERE WO HO BOA NKURƆFO MA WƆMMƐYƐ ASUAFO\n14. Sɛnea Yesu akwankyerɛ a wɔayɛ ho kyerɛwtohɔ wɔ Mateo 28:19, 20 no ma yehu no, dɛn na ɛsɛ sɛ yɛyere yɛn ho paa sɛ yɛbɛyɛ, na adɛn ntia?\n14 Kenkan Mateo 28:19, 20. Sɛ yɛreyɛ Bible adesua a, ɛsɛ sɛ yɛyere yɛn ho paa sɛ yɛbɛboa nkurɔfo ama wɔabɛyɛ ‘asuafo, akyerɛkyerɛ wɔn ama wɔadi nea Yesu ahyɛ nyinaa so.’ Ɛsɛ sɛ yɛboa nkurɔfo ma wohu nea enti a ehia sɛ wogyina Yehowa ne n’Ahenni no afã. Wei hwehwɛ sɛ yɛyere yɛn ho hyɛ nkurɔfo nkuran ma woso nokware no mu yiye, kyerɛ sɛ, yɛboa wɔn ma wɔde nea wosua no yɛ adwuma, wohyira wɔn ho so ma Yehowa, na wɔbɔ asu. Sɛ wɔyɛ saa a, ɛnna wobenya nkwa Yehowa da no.—1 Pet. 3:21.\n15. Henanom na ɛnsɛ sɛ yɛsɛe yɛn bere wɔ wɔn ho, na adɛn ntia?\n15 Sɛnea yɛadi kan aka no, efi saa bere yi kosi sɛ wiase yi bɛkɔ n’awiei no, bere a aka no sua koraa. Wei nti, nkurɔfo a yɛne wɔn sua Bible a wɔnyɛ nsakrae biara wɔ wɔn asetenam mfa nkyerɛ sɛ wɔpɛ sɛ wɔbɛyɛ Yehowa asomfo no, ɛnsɛ sɛ yɛsɛe yɛn bere wɔ wɔn ho. (1 Kor. 9:26) Ɛho hia paa sɛ yɛyɛ asɛnka adwuma no ntɛm paa! Nkurɔfo pii wɔ hɔ a ehia sɛ wɔte Ahenni ho asɛmpa no ansa na aka akyi dodo.\nTWE WO HO FI BIRIBIARA A ƐFA ATORO SOM HO\n16. Sɛnea Adiyisɛm 18:2, 4, 5, 8 ka no, dɛn na ɛsɛ sɛ yɛn nyinaa yɛ? (Hwɛ ase hɔ asɛm no nso.)\n16 Kenkan Adiyisɛm 18:2, 4, 5, 8. Saa kyerɛwnsɛm yi ma yehu biribi foforo a Yehowa pɛ sɛ n’asomfo yɛ. Ɛsɛ sɛ nokware Kristofo nyinaa hwɛ sɛ wɔremfa wɔn ho nhyehyɛ biribiara a ɛfa Babilon Kɛse no ho mu. Ansa na Bible suani bi rehu nokware no, ebia na ɔwɔ atoro som bi mu. Ebia na ɔkɔ asɔre, na na ɔyɛ nneɛma a asɔrefo no yɛ no bi. Anaasɛ ebia na oyi sika de boa asɔre no. Ansa na Bible suani betumi abɛyɛ ɔdawurubɔfo a ɔmmɔɔ asu no, ɛsɛ sɛ ɔtwe ne ho koraa fi biribiara a ɛfa atoro som ho. Ɛsɛ sɛ ɔkyerɛw krataa kɔma asɔre no anaa ɔbɔ wɔn amanneɛ sɛ wagyae. Saa ara na sɛ na ɔdɔm ahyehyɛde biara a ɛyɛ Babilon Kɛse no fã a, ɛsɛ sɛ ɔkyerɛw krataa kɔma wɔn anaa ɔbɔ wɔn amanneɛ sɛ ɔne wɔn nni hwee yɛ bio. *\n17. Adwuma bɛn na ɛnsɛ sɛ Kristoni yɛ, na adɛn ntia?\n17 Ɛsɛ sɛ nokware Kristoni hwɛ sɛ adwuma a ɔyɛ ne Babilon Kɛse no nni hwee yɛ. (2 Kor. 6:14-17) Ebi ne sɛ, ɛnsɛ sɛ ɔma asɔre bi fa no adwumam. Afei nso, Kristoni a adwumakuw bi afa no adwumam no, ɛnsɛ sɛ ɔyɛ adwuma a ebegye bere pii wɔ ɔdan biara a ɛma atoro som nya nkɔso ho. Sɛ ɔno ankasa na ɔyɛ n’adwuma nso a, ɛnsɛ sɛ ɔkɔpere anaa ogye adwuma a ɛne Babilon Kɛse no wɔ biribi yɛ. Yɛfa saa asɛm yi aniberesɛm, adɛn ntia? Efisɛ atoro som ahyehyɛde ahorow no nkyerɛkyerɛ ne wɔn nnwuma bɔne a Onyankopɔn kyerɛ sɛ ɛho ntew no, yɛmpɛ sɛ yenya mu kyɛfa.—Yes. 52:11. *\n18. Sɛn na onua bi de Bible nnyinasosɛm yɛɛ adwuma wɔ n’adwuma ho?\n18 Mfe bi a atwam no, obi a osisi adan ka kyerɛɛ asafo mu panyin bi a ɔno ankasa yɛ n’adwuma sɛ ɔnkɔyɛ duadwumfo adwuma ketewa bi wɔ asɔredan bi ho wɔ kurow a onua no te mu. Ná nea osisi adan no nim sɛ onua no aka akyerɛ no dedaw sɛ ɔrenyɛ asɔredan ho adwuma. Nanso saa bere yi de, na nea osisi adan no repɛ obi denneennen ama wayɛ saa adwuma no. Nanso, onua no de Bible nnyinasosɛm yɛɛ adwuma, na wankɔyɛ saa adwuma no. Nnawɔtwe a edi hɔ no, atesɛm krataa bi a wotintim wɔ mpɔtam hɔ de duadwumfo foforo bi mfoni baa mu, na na duadwumfo no de mmeamudua bi rebɔ asɔredan no ho. Sɛ yɛn nua no amfa Bible nnyinasosɛm anyɛ adwuma a, ebia anka ne mfoni na ɛbɛba atesɛm krataa no mu. Wo de, hwɛ sɛnea anka ɛbɛsɛe ne din wɔ ne mfɛfo Kristofo mu! Afei nso, wo de, hwɛ sɛnea anka ɛbɛka Yehowa afa.\n19-20. (a) Besi ha no, dɛn na yɛasua? (b) Dɛn bio na ɛsɛ sɛ yehu?\n19 Sɛnea Bible nkɔmhyɛ kyerɛ no, nkɔmhyɛ titiriw a ɛrebenya mmamu wɔ wiase nnansa yi ara ne “asomdwoe ne dwoodwoo” a wiase atumfoɔ no bɛpae mu aka no. Esiane nea Yehowa akyerɛkyerɛ yɛn nti, yenim sɛ amanaman no ntumi mfa asomdwoe a ɛbɛtena hɔ daa mma. Dɛn na ɛsɛ sɛ yɛyɛ ansa na saa asɛm no asi ama ɔsɛe adi akyi aba mpofirim? Yehowa pɛ sɛ yɛyere yɛn ho ka Ahenni ho asɛm no, na yɛyere yɛn ho yɛ asuafo pii. Bere koro no ara no, ɛsɛ sɛ yɛtwe yɛn ho koraa fi biribiara a ɛfa atoro som ho. Nea ɛka ho bi ne sɛ, akuw biara a ɛne Babilon Kɛse no wɔ biribi yɛ no, ɛsɛ sɛ yɛtwe yɛn ho fi ho. Afei nso, yɛrenyɛ adwuma biara a ɛne Babilon Kɛse no wɔ biribi yɛ.\n20 Nneɛma foforo besisi wɔ “nna a edi akyiri” no awiei. Nneɛma foforo nso wɔ hɔ a Yehowa pɛ sɛ yɛyɛ. Dɛn ne saa nneɛma no, na yɛbɛyɛ dɛn asiesie yɛn ho ama biribiara a ɛreba nnansa yi ara? Yebehu wɔ adesua a edi hɔ no mu.\nDƐN NA WOASUA WƆ NEA EDIDI SO YI HO?\n“Asomdwoe ne dwoodwoo” mpaemuka no.\nNea enti a ɛho hia paa sɛ yɛka Ahenni ho asɛmpa no na yɛboa nkurɔfo ma wɔbɛyɛ asuafo.\nSɛnea yɛbɛtwe yɛn ho afi atoro som ahyehyɛde ahorow ho.\nDWOM 71 Yɛn Ne Yehowa Dɔm No!\n^ nky. 5 Yɛhwɛ kwan sɛ ɛrenkyɛ wiase atumfoɔ bɛka sɛ wɔama “asomdwoe ne dwoodwoo!” aba. Ɛno na ɛbɛyɛ sɛnkyerɛnne a ɛkyerɛ sɛ ahohiahia kɛse no rebefi ase. Dɛn na Yehowa pɛ sɛ yɛyɛ ansa na atumfoɔ no aka saa asɛm no? Adesua yi bɛboa yɛn ama yɛanya saa asɛm no ho mmuae.\n^ nky. 3 Nhwɛso bi ni. Amanaman Nkabom no akyerɛw wɔ wɔn wɛbsaet sɛ, wɔn na “wɔboa ma amanaman no nya asomdwoe ne ahotɔ.”\n^ nky. 6 Hwɛ asɛm a n’asɛmti ne “Onyankopɔn Atemmu—Ɔbɔ Kɔkɔ Sɛnea Ɛsɛ Bere Nyinaa Anaa?” a ɛwɔ Ɔwɛn-Aban yi mu no.\n^ nky. 10 Sɛ wopɛ sɛnea wode Nnwinnade Titiriw a Yɛde Kyerɛkyerɛ no bɛyɛ adwuma ho nsɛm pii a, hwɛ asɛm a n’asɛmti ne “Kyerɛkyerɛ Nokware No” wɔ October 2018 Ɔwɛn-Aban mu.\n^ nky. 11 Seesei, saa adesua yi wɔ Borɔfo ne Portugal kasa mu; wɔde kasa pii bɛka ho.\n^ nky. 16 Afei nso, ahyehyɛde ahorow te sɛ mmabun akuw anaa anigyebea a atoro som ahyehyɛ no, ɛsɛ sɛ yɛtwe yɛn ho fi ho. Ebi ne YMCA (Kristofo Mmerante Fekuw) ne YWCA (Kristofo Mmabaa Fekuw). Ɛwom, ebia YMCA anaa YWCA fekuw ahorow a ɛwɔ baabi a wowɔ no bɛka sɛ wɔn dwumadi no mfa nyamesom ho ankasa, nanso nokwasɛm ne sɛ, ɛyɛ ahyehyɛde a ɛhyɛ atoro som nkyerɛkyerɛ ne atoro som botae ahorow ho nkuran.\n^ nky. 17 Sɛ wopɛ sɛ wuhu nea Kyerɛwnsɛm no ka wɔ adwuma a yɛbɛyɛ ama nyamesom ahyehyɛde ahorow ho no ho nsɛm pii a, hwɛ “Nsɛmmisa a Efi Akenkanfo Hɔ” a epuee April 15, 1999 Ɔwɛn-Aban mu.\n^ nky. 83 MFONI HO NKYERƐKYERƐMU: Nkurɔfo redidi wɔ adidibea; wɔate “Asɛm Bi a Asi Seesei Ara” wɔ television so. Ɛfa “asomdwoe ne dwoodwoo” mpaemuka ho. Adansefo bi a wɔyɛ awarefo a wɔakɔ asɛnka a wɔregye wɔn ahome de, amanneɛbɔ yi nnaadaa wɔn.\nShare Share Yere Wo Ho Yɛ Pii Wɔ “Nna a Edi Akyiri” Yi Awiei\nw19 October kr. 8-13


Nehemia 4 | Intanɛt So Bible| Wiase Foforɔ Nkyerɛaseɛ\n4 Bere a Sanbalat+ tee sɛ yɛresan ato ɔfasu no ara pɛ, ne bo fuwii+ kɛse na ɛyɛɛ no ahi paa, na odii Yudafo no ho fɛw+ daa. 2 Na ɔkae wɔ ne nuanom+ ne Samaria asraafokuw no anim sɛ: “Dɛn na Yudafo a wonni ahoɔden yi reyɛ yi? Dɛn koraa na wobetumi ayɛ? Wobetumi abɔ afɔre?+ Wobetumi de da koro awie? Wobetumi de abo dedaw a ahyew awu a esunsum hɔ+ yi ayɛ adepa bi?” 3 Na Ammonni+ Tobia+ a ɔka no ho no nso kae sɛ: “Nea wɔresi yi, sɛ sakraman+ mpo de ne ho ka a, obebu abo fasu no agu.” 4 O yɛn Nyankopɔn tie,+ yɛadan aniwude;+ ma wɔn ahohorabɔ+ mmegu wɔn ankasa atifi, na ma nkurɔfo mfow wɔn nkɔ nkoasom mu wɔ obi man so. 5 Nkata wɔn amumɔyɛ+ ne wɔn bɔne so mfi w’anim. Mma wɔmmpopa, efisɛ wɔayɛ adansifo yi bɔne. 6 Enti yɛkɔɔ so too ɔfasu no, na ne nyinaa keka sisii anim ma ɛkɔɔ soro koduu ne tenten mu nkyem abien, na ɔman no nyaa koma pa de yɛɛ adwuma no.+ 7 Bere a Sanbalat+ ne Tobia+ ne Arabiafo+ ne Ammonfo+ ne Asdodfo+ tee sɛ Yerusalem afasu a wɔresiesie no anya nkɔso na wɔafi ase retuatua akwan a ɛdeda mu no, wɔn bo fuwii kɛse. 8 Enti wɔn nyinaa bɔɔ pɔw+ sɛ wɔne Yerusalem bɛba abɛko de ahyɛ me ahometew. 9 Ɛnna yɛbɔɔ yɛn Nyankopɔn mpae,+ na wɔn nti, yɛde awɛmfo sisii hɔ awia ne anadwo. 10 Ɛnna Yuda kae sɛ: “Ahoɔden nni wɔn a wɔsoasoa nneɛma+ no mu bio, na wura pii sunsum hɔ;+ yɛn nkutoo ntumi nto ɔfasu no.” 11 Afei nso, yɛn atamfo kekae sɛ: “Wɔrenhu, na wɔrente+ kosi sɛ yɛbɛhyɛn wɔn mu akokunkum wɔn na yɛama adwuma no aka.” 12 Na ɛbae sɛ bere biara a Yudafo a wɔtete bɛn wɔn no bɛba no, wɔka kyerɛ yɛn mpɛn du sɛ: “Baabi a yɛte a mobɛsan aba no, wobefi hɔ nyinaa aba mo so.” 13 Enti memaa mmarima kogyinagyinaa ɔfasu no akyi petee mu baabi a ɛwɔ fam, na memaa nnipa no gyinagyinae mmusua mmusua, na wɔde nkrante+ ne mpeaw+ ne agyan wɛnee. 14 Bere a mihui sɛ ehu aka wɔn no, ntɛm ara na mesɔre ka kyerɛɛ atitiriw+ ne asoafo+ ne nnipa a aka no sɛ: “Munnsuro+ wɔn. Yehowa, Nea ɔyɛ kɛse+ na ne ho yɛ hu+ no, ɔno na monkae no; monko mma mo nuanom+ ne mo mmabarima ne mo mmabea ne mo yerenom ne mo afie.” 15 Bere a yɛn atamfo no tee sɛ yɛate, na nokware Nyankopɔn no asɛe wɔn agyinatu+ ama obiara asan kɔ n’adwuma so wɔ ɔfasu no ho ara pɛ, 16 efi saa da no, me mmerante+ no mu fã yɛɛ adwuma, na wɔn mu fã nso kurakuraa mpeaw ne akyɛm ne agyan, na wɔhyehyɛɛ akotade;+ na mpanyimfo+ no gyinaa Yudafo no nyinaa akyi. 17 Adansifo a wɔreto ɔfasu no ne wɔn a wɔsoasoa nneɛma no nso, obiara de ne nsa biako yɛɛ adwuma, na ɔde biako+ nso kuraa akode.+ 18 Na adansifo no bobɔɔ abɔso; obiara de ne nkrante bɔɔ n’asen+ bere a ɔreyɛ adwuma,+ na nea ɔhyɛn abɛn+ no gyinaa me nkyɛn. 19 Ɛnna meka kyerɛɛ atitiriw ne asoafo+ ne nnipa a aka no sɛ: “Adwuma no sõ na ɛkɔ akyiri; yɛn ntam atetew wɔ ɔfasu no ho na obiara ne ne yɔnko ntam twe. 20 Faako a mobɛte sɛ wɔrehyɛn abɛn no, ɛhɔ na mommoaboa mo ho ano mmehyia yɛn nkyɛn. Yɛn Nyankopɔn na ɔbɛko ama yɛn.”+ 21 Bere a yɛreyɛ adwuma no, na yɛn mu fã nso kurakura mpeaw fi adekyee kosi sɛ nsoromma bepuepue. 22 Saa bere no, meka kyerɛɛ nkurɔfo no sɛ: “Momma mmarima no biara ne ne somfo nna Yerusalem,+ na wɔnwɛn yɛn anadwo na wɔnyɛ adwuma awia.” 23 Na me+ ne me nuanom+ ne m’asomfo+ ne mmarima a wɔwɛn+ me a wodi m’akyi no de, yɛanyiyi yɛn ntade, na obiara kuraa n’akode+ wɔ ne nsa nifa mu.


Wunim Yehowa Sɛnea Na Noa, Daniel, Ne Hiob Nim No No? | Adesua\nKENKAN WƆ Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\n“Nnipa a wɔpɛ bɔne no nte atɛntrenee ase, na wɔn a wɔhwehwɛ Yehowa no de, wɔte biribiara ase.”—MMEB. 28:5.\nNNWOM: 126, 150\nDɛn na Noa yɛe a ɛkyerɛ sɛ na ɔwɔ gyidi ne Onyankopɔn nyansa?\nDaniel daa no adi sɛ ɔwɔ gyidi ne Onyankopɔn nyansa. Ɔyɛɛ no sɛn?\nDɛn na Hiob yɛe a ɛkyerɛ sɛ na ɔwɔ gyidi ne Onyankopɔn nyansa?\n1-3. (a) Dɛn na ɛbɛboa yɛn ama yɛakɔ so adi Onyankopɔn nokware wɔ nna a edi akyiri yi mu? (b) Dɛn na yebesusuw ho wɔ adesua yi mu?\nWIASE bɔne yi awiei abɛn paa. Yehu sɛ nnebɔneyɛfo redɔɔso, na ‘wofifi sɛ wura.’ (Dw. 92:7) Enti ɛnyɛ nwonwa sɛ nnipa pii mfa Onyankopɔn akwankyerɛ nyɛ adwuma. Ɛnde, yɛbɛyɛ dɛn ayɛ “bɔne mu nkokoaa,” na bere koro no ara yɛayɛ nnipa a “wɔanyin nsɛm ho ntease mu” wɔ saa wiase bɔne yi mu?—1 Kor. 14:20.\n2 Yebenya mmuae no wɔ kyerɛwsɛm a yɛn adesua yi gyina so mu. Kyerɛwsɛm no fã bi ka sɛ: “Wɔn a wɔhwehwɛ Yehowa no de, wɔte biribiara ase.” Wei kyerɛ sɛ biribiara a ɛbɛma wɔasɔ Yehowa ani no, wɔte ase. (Mmeb. 28:5) Yehu biribi a ɛte saa wɔ Mmebusɛm 2:7, 9. Ɛka sɛ, Yehowa ‘bɛkora nyansa so ama treneefo.’ Ɛno nti, treneefo tumi ‘te trenee ne atemmu ne teeyɛ ase; ɛno ne papayɛ akwan nyinaa.’\n3 Noa, Daniel, ne Hiob nyaa saa nyansa no bi. (Hes. 14:14) Onyankopɔn nkurɔfo a wɔwɔ hɔ nnɛ nso wɔ saa nyansa no bi. Wo nso ɛ? “Biribiara” a ehia sɛ wuhu na ama woasɔ Yehowa ani no, ‘wote ase’? Ade a ɛbɛboa wo paa ne sɛ wubenya Yehowa ho nokware nimdeɛ. Bere a wei wɔ yɛn adwenem no, momma yensusuw (1) sɛnea Noa, Daniel, ne Hiob huu Onyankopɔn, (2) sɛnea saa nimdeɛ no boaa wɔn, ne (3) sɛnea yebenya gyidi a na wɔwɔ no bi.\nNOA NE ONYANKOPƆN NANTEWEE WƆ WIASE BƆNE BI MU\n4. Ɛyɛɛ dɛn na Noa huu Yehowa, na sɛn na nokware nimdeɛ boaa no?\n4 Nea ɛyɛe a Noa huu Yehowa. Efi bere a Adam ne Hawa fii ase woo mma no, mmarima ne mmea a wɔwɔ gyidi afa akwan mmiɛnsa so asua Onyankopɔn ho ade. Nea edi kan, wɔahwɛ nneɛma a Onyankopɔn abɔ. Nea ɛto so mmienu, wɔasua afi afoforo a wosuro Onyankopɔn hɔ. Nea ɛto so mmiɛnsa, wɔahu sɛ, sɛ wɔde Onyankopɔn akwankyerɛ ne ne nnyinasosɛm bɔ wɔn bra a, ohyira wɔn. (Yes. 48:18) Sɛ Noa hwɛɛ abɔde a, ɛnyɛ dɛn ara obehu adanse pii a ɛkyerɛ sɛ Onyankopɔn wɔ hɔ, ne ne su ahorow pii te sɛ “ne daa tumi ne ne Nyamesu.” (Rom. 1:20) Enti Noa annye Onyankopɔn anni kɛkɛ; mmom onyaa ne mu gyidi a ɛyɛ den.\n5. Ɛyɛɛ dɛn na Noa huu nea Onyankopɔn abɔ ne tirim sɛ ɔbɛyɛ ama adesamma?\n5 Bible ka sɛ: “Gyidi nam nea wɔte so.” (Rom. 10:17) Ɛyɛɛ dɛn na Noa tee Yehowa ho asɛm? Ɛbɛyɛ sɛ n’abusuafo na wɔka kyerɛɛ no. Ne papa Lamek a na ɔwɔ Onyankopɔn mu gyidi no ka ho; Lamek bɛtoo Adam. (Hwɛ mfonini a ɛwɔ adesua yi mfiase no.) Yɛrentumi nka nnyaw ne nanabarima Metusala ne ne nanankansowa Yared; Noa dii mfe 366 ansa na Yared rewu. * (Luka 3:36, 37) Ɛbɛyɛ sɛ saa mmarima yi ne wɔn yerenom na wɔmaa Noa hui sɛ Onyankopɔn na ɔbɔɔ nnipa, na na ɔpɛ sɛ wɔwo mma a wɔyɛ treneefo hyɛ asase so mã. Afei nso, ɛbɛyɛ sɛ wɔmaa Noa hui sɛ Adam ne Hawa yɛɛ Yehowa so asoɔden wɔ Eden, na Noa ankasa huu ɛso nsunsuanso no. (Gen. 1:28; 3:16-19, 24) Sɛnea ɛte biara, nea Noa suae no kaa ne koma ma ɔsom Onyankopɔn.—Gen. 6:9.\n6, 7. Anidaso bɛn na ɛhyɛɛ Noa gyidi den?\n6 Anidaso hyɛ yɛn gyidi den. Ɛbɛyɛ sɛ na Noa din no kyerɛ “Ɔhome” anaa “awerɛkyekye,” na ebetumi akyerɛ anidaso nso. Ɛnde, bere a Noa hui sɛ saa na ne din no kyerɛ no, wo deɛ hwɛ sɛnea ɛbɛyɛ sɛ n’ani gyei! (Gen. 5:29) Onyankopɔn honhom kaa Lamek ma ɔkaa sɛ: “Oyi [Noa] na ɔbɛkyekye yɛn werɛ, . . . yaw a yɛte wɔ yɛn nsa ano mu esiane asase a Yehowa domee no nti.” Ná Noa wɔ anidaso sɛ Onyankopɔn bɛma nneɛma ayɛ yiye. Habel ne Enok tenaa ase ansa na Noa reba; na wogye di sɛ ‘aseni’ bi bɛba abɛbɔ ɔwɔ no ti. Ná Noa nso wɔ saa gyidi no bi.—Gen. 3:15.\n7 Ɛwom sɛ ebia Noa ante nkɔmhyɛ a ɛwɔ Genesis 3:15 no ase anwie deɛ, nanso akyinnye biara nni ho sɛ saa nkɔmhyɛ no ma onyaa anidaso sɛ daakye ogye bɛba. Ná Enok nso aka asɛm bi a ɛte sɛ ɛbɔ a Yehowa hyɛe wɔ Eden no; ɔkaa sɛ Onyankopɔn de atemmu bɛba abɔnefo so. (Yuda 14, 15) Enok asɛm a ɔkae no bɛba mu koraa wɔ Harmagedon. Ɛnyɛ dɛn ara a na wei bɛhyɛ gyidi ne anidaso a Noa wɔ mu den!\n8. Onyankopɔn ho nokware nimdeɛ a Noa nyae no, sɛn na ɛbɔɔ ne ho ban?\n8 Sɛnea Onyankopɔn ho nokware nimdeɛ boaa Noa. Noa nyaa nokware nimdeɛ; ɛma onyaa gyidi ne Onyankopɔn nyansa. Wei bɔɔ ne ho ban fii asiane ho, ɛnkanka, biribi a ɔbɛyɛ ama Yehowa werɛ ahow. Ɛho nhwɛso ni. Esiane sɛ Noa ne “nokware Nyankopɔn nantewee” nti, ɔne wɔn a wɔnsom Onyankopɔn annantew, anaa ɔne wɔn ammɔ. Abɔfo a wɔdanee wɔn ho nnipa a wɔfrɛ wɔn adaemone no, na wɔwɔ ahoɔden soronko. Wei maa nkurɔfo ani gyee wɔn ho, na wotumi daadaa nnipa a wonni gyidi. Ɛbɛyɛ sɛ nkurɔfo som wɔn sɛ anyame mpo. Nanso Noa deɛ, wɔantumi annaadaa no. (Gen. 6:1-4, 9) Afei nso, na Noa nim sɛ Yehowa aka akyerɛ nnipa sɛ wɔnwo nhyɛ asase so mã. (Gen. 1:27, 28) Enti bere a abɔfo danee wɔn ho nnipa bɛwaree mmea no, na Noa nim sɛ ɛnyɛ ne kwan so na ɛyɛ mfomso. Bere a wɔwoo mma a wɔsõsõ woware sen mmofra a aka nyinaa no, ɛma ɛdaa adi pefee sɛ nea abɔfo no yɛe no, ɛnyɛ ne kwan so na ɛyɛ mfomso. Bere bi akyi no, Onyankopɔn ka kyerɛɛ Noa sɛ ɔde Nsuyiri rebɛsɛe asase. Noa gyee asɛm a Yehowa kae no dii, na ɛkaa no ma ɔyɛɛ adaka no. Wei gyee ɔne n’abusua nkwa.—Heb. 11:7.\n9, 10. Yɛbɛyɛ dɛn asuasua Noa gyidi?\n9 Sɛnea yebenya Noa gyidi no bi. Ade a ɛbɛboa yɛn paa ne sɛ yebesua Onyankopɔn Asɛm yiye, yɛbɛma nea yesua no aka yɛn koma, yɛde nea yesua no bɛbɔ yɛn bra, na yɛama akyerɛ yɛn kwan. (1 Pet. 1:13-15) Yɛyɛ saa a, gyidi ne Onyankopɔn nyansa bɛbɔ yɛn ho ban, na Satan amfa ne nnaadaasɛm annya yɛn, na wiase honhom no nso anwiawia yɛn. (2 Kor. 2:11) Wiase honhom no ma nnipa ani gye basabasayɛ ne subammɔne ho. Epiapia nkurɔfo ma wodi akɔnnɔ bɔne akyi. (1 Yoh. 2:15, 16) Adanse wɔ hɔ sɛ Onyankopɔn da kɛse no abɛn, nanso anhwɛ a wiase honhom no betumi ama wɔn a wɔn gyidi ayɛ mmerɛw no abu wɔn ani agu so. Kae sɛ bere a Yesu de yɛn bere yi totoo Noa nna ho no, wanka basabasayɛ anaa subammɔne ho asɛm; mmom na ɔrebɔ yɛn kɔkɔ sɛ yɛnhwɛ yiye na biribiara antwetwe yɛn amfi Onyankopɔn som ho.—Kenkan Mateo 24:36-39.\n10 Bisa wo ho sɛ: ‘Sɛnea mebɔ me bra no kyerɛ sɛ minim Yehowa yiye? Gyidi a manya no, ɛka me sɛ memfa Onyankopɔn akwankyerɛ mmɔ me bra na menka ho asɛm nkyerɛ afoforo anaa?’ Mmuae a wobɛma no bɛma woahu sɛ wo nso wo ne ‘Onyankopɔn renantew’ anaa ɛnte saa.\nDANIEL WƆ BABILON ABOSONSOMFO MU NO, ƆDAA ONYANKOPƆN NYANSA ADI\n11. (a) Bere a Daniel yɛ aberante no, na ɔdɔ Onyankopɔn. Dɛn na wei ma yehu fa ntetee a onyae ho? (b) Daniel suban bɛn na wopɛ sɛ wusuasua?\n11 Sɛnea Daniel huu Yehowa. Ɛbɛyɛ sɛ Daniel awofo kyerɛkyerɛɛ no yiye; wɔkyerɛɛ no sɛ ɔnnɔ Yehowa na ɔmma n’ani nnye n’Asɛm no ho. Daniel de wei bɔɔ ne bra ne nkwa nna nyinaa. Daniel nkwakoraabere mu mpo, ɔkɔɔ so ara suaa Kyerɛwnsɛm no. (Dan. 9:1, 2) Ná Daniel nim Onyankopɔn yiye, na na onim nea Onyankopɔn ayɛ ama Israelfo nyinaa. Yehu wei wɔ mpae a Daniel brɛɛ ne ho ase fii ne komam bɔe a ɛwɔ Daniel 9:3-19 no. Adɛn na wunnye bere kakra nkenkan saa mpae no na wunnwinnwen ho? Sɛ worekenkan a, tɔ wo bo ase hwɛ nea wubetumi asua afa Daniel ho.\n12-14. (a) Dɛn na Daniel yɛe a ɛkyerɛ sɛ na ɔwɔ Onyankopɔn nyansa? (b) Daniel yɛɛ ade akokoduru so na odii Onyankopɔn nokware. Sɛn na Yehowa hyiraa no?\n12 Sɛnea Onyankopɔn ho nokware nimdeɛ boaa Daniel. Ná ɛyɛ den ma Yudani a odi nokware sɛ ɔbɛkɔ so asom Yehowa wɔ Babilon abosonsomfo no mu. Ɛho nhwɛso ni. Yehowa ka kyerɛɛ Yudafo no sɛ: “Monhwehwɛ asomdwoe mma kurow a mama moakɔyɛ nkoa wɔ hɔ no.” (Yer. 29:7) Nanso bere koro no ara na Yehowa pɛ sɛ wɔde wɔn koma nyinaa som ɔno nkutoo. (Ex. 34:14) Dɛn na ɛboaa Daniel ma otumi dii ahyɛde mmienu yi nyinaa so? Ná ɔwɔ Onyankopɔn nyansa, enti ɛboaa no ma ohui sɛ ɛsɛ sɛ odi kan tie Yehowa ansa na watie wiase atumfoɔ no. Mfe pii akyi no, Yesu kyerɛkyerɛɛ saa nnyinasosɛm koro yi ara.—Luka 20:25.\n13 Yɛnhwɛ nea Daniel yɛe bere a atumfoɔ no hyɛɛ mmara sɛ mma obiara mmisa onyame bi anaa onipa bi hɔ ade nnafua 30, gye ɔhene no. (Kenkan Daniel 6:7-10.) Anka Daniel betumi ayi ne ho ano aka sɛ: ‘Ɛyɛ nnafua 30 pɛ, ɛnyɛ afebɔɔ!’ Nanso Daniel amma mmara a onipa ahyɛ ho anhia no ansen ɔsom a ɔde ma Onyankopɔn. Ɛwom, anka obetumi akɔhyɛ baabi abɔ mpae a obiara nhu no. Nanso na onim sɛ obiara nim sɛ ɔbɔ mpae da biara da. Enti ɛwom sɛ na Daniel de ne nkwa reto asiane mu deɛ, nanso ɔyɛɛ n’adwene sɛ ɔrenyɛ biribiara a ɛbɛma nkurɔfo anya adwene sɛ wagyae Yehowa som.\n14 Daniel nyaa akokoduru na odii Yehowa nokware, enti Yehowa hyiraa no; ɔnam anwonwakwan so gyee no fii owu yayaw mu. Nokwasɛm ne sɛ, saa anwonwade yi maa Yehowa ho asɛm trɛw kɔɔ Media ne Persia Ahemman no mu baabiara!—Dan. 6:25-27.\n15. Yɛbɛyɛ dɛn anya Daniel gyidi no bi?\n15 Sɛnea yebenya Daniel gyidi no bi. Sɛ yɛpɛ sɛ yɛn gyidi yɛ den a, ɛnyɛ nea ehia ara ne sɛ yɛbɛkenkan Onyankopɔn Asɛm no, na mmom yɛbɛkenkan ‘ate ase.’ (Mat. 13:23) Yɛpɛ sɛ yenya Yehowa adwene wɔ nneɛma ho, na yehu Bible nnyinasosɛm a ɛfa ho. Enti, ehia sɛ yedwinnwen nea yɛkenkan no ho. Ade foforo a ɛho hia nso ne mpae a yefi yɛn koma mu bɔ, titiriw bere a yɛrehyia sɔhwɛ anaa ɔhaw foforo no. Yebetumi anya gyidi sɛ, sɛ yɛbɔ mpae hwehwɛ nyansa ne akokoduru a, Yehowa beyi ne yam de ama yɛn.—Yak. 1:5.\nMMERE PA MU OO, MMERE BƆNE MU OO, HIOB DE ONYANKOPƆN NNYINASOSƐM YƐƐ ADWUMA\n16, 17. Ɛyɛɛ dɛn na Hiob nyaa Onyankopɔn ho nokware nimdeɛ?\n16 Nea ɛyɛe a Hiob huu Yehowa. Ná Hiob nyɛ Israelni. Nanso na ɔyɛ Abraham, Isak, ne Yakob busuani, na na Yehowa aka ne ho nsɛm ne nea wabɔ ne tirim sɛ ɔbɛyɛ ama adesamma akyerɛ wɔn. Enti ɔkwan bi so no, Hiob nso suaa saa nokware no ho ade pii. (Hiob 23:12) Hiob kaa sɛ: “Wo ho asɛm kɛkɛ na metee.” (Hiob 42:5) Bio nso, Yehowa ankasa kaa sɛ Hiob kaa ɔno Yehowa ho nokwasɛm.—Hiob 42:7, 8.\nYɛhwɛ nneɛma a Onyankopɔn abɔ a, yehu ne suban, na wei hyɛ yɛn gyidi den (Hwɛ nkyekyɛm 17)\n17 Afei nso, Hiob hwɛɛ nneɛma a Onyankopɔn abɔ, na ohuu Onyankopɔn suban pii. (Hiob 12:7-9, 13) Akyiri yi, Elihu ne Yehowa nyinaa kaa abɔde ho nsɛm de kaee Hiob sɛ, sɛ yɛde nnipa toto sɛnea Onyankopɔn korɔn ho a, nnipa nsɛ hwee. (Hiob 37:14; 38:1-4) Asɛm a Yehowa kae no kaa Hiob koma, efisɛ ɔde ahobrɛase ka kyerɛɛ Onyankopɔn sɛ: “Mahu sɛ wutumi ade nyinaa yɛ, na biribiara nsõ wo yɛ. . . . Na manu me ho dɔte ne nsõ mu.”—Hiob 42:2, 6.\n18, 19. Dɛn na Hiob yɛe de kyerɛe sɛ na onim Yehowa yiye?\n18 Sɛnea Onyankopɔn ho nokware nimdeɛ boaa Hiob. Ná Hiob te Onyankopɔn nnyinasosɛm ase paa. Ná onim Yehowa yiye, na wei kaa no ma ɔyɛɛ adepa. Susuw wei ho hwɛ: Ná Hiob nim sɛ, sɛ ɔbɔ ne yɔnko nipa atirimɔden a, ɔrentumi nka sɛ ɔdɔ Onyankopɔn mma ɛnyɛ yiye. (Hiob 6:14) Wammu ne ho sɛ ɔkyɛn afoforo, na mmom wɔn a wɔwɔ bi oo, wɔn a wonni bi oo, ɔne wɔn tenae sɛ ne nuanom. Hiob kaa sɛ: “Ɛnyɛ Nea ɔyɛɛ me ɔyafunu mu no ara na ɔyɛɛ no?” (Hiob 31:13-22) Wei ma yehu sɛ anuonyam ne sika a na Hiob wɔ no, amma wamma ne ho so na wammu ne ho sɛ ɔsen afoforo. Sɛ yɛde Hiob toto nnipa a wɔwɔ tumi ne sika wɔ wiase yi mu pii ho a, yebehu sɛ wɔnte sɛ Hiob koraa!\n19 Hiob yii abosonsom biara fii n’akwan mu; wansusuw ho wɔ ne komam mpo. Ná onim sɛ obi de ne ho hyɛ atoro som mu, anaa odi ahonyade akyi a, ɛbɛkyerɛ sɛ wapo “nokware Nyankopɔn a ɔwɔ soro no.” (Kenkan Hiob 31:24-28.) Ná obu aware sɛ ɛyɛ kronkron, na ɛyɛ ntam a ɔbarima ne ɔbea ka. Ɔne n’aniwa mpo yɛɛ apam sɛ ɔrenhwɛ ɔbea nnya ne ho akɔnnɔ bɔne. (Hiob 31:1) Kae sɛ, saa bere no, na Onyankopɔn ma kwan ma mmarima ware boro ɔbea baako. Enti sɛ Hiob pɛ a, anka obetumi aware ɔbea foforo aka ne yere ho. * Nanso, ɛbɛyɛ sɛ na onim sɛ aware a Onyankopɔn hyehyɛe wɔ Eden no, na ɛyɛ ɔbarima baako ne ɔbea baako. Enti ɛbɛyɛ sɛ Hiob yɛɛ n’adwene sɛ ɛno na ɔde bɛyɛ adwuma. (Gen. 2:18, 24) Bɛyɛ mfe 1,600 akyi no, Yesu Kristo ka kyerɛɛ wɔn a na wɔretie no no sɛ ɔbarima ne ɔbea nna ne aware ho akwankyerɛ pa a ɛwɔ hɔ no, ɛno ara na wɔmfa nyɛ adwuma.—Mat. 5:28; 19:4, 5.\n20. Sɛ yehu Yehowa ne n’akwankyerɛ yiye a, sɛn na ɛboa yɛn ma yɛhwehwɛ nnamfo pa ne nneɛma a ɛfata a yɛde begye yɛn ani?\n20 Sɛnea yebenya Hiob gyidi no bi. Ɛha nso, ɛsɛ sɛ yenya Yehowa ho nokware nimdeɛ na yɛde bɔ yɛn bra wɔ biribiara mu. Ɛho nhwɛso ni. Odwontofo Dawid kaa sɛ “obiara a n’ani gye awudisɛm ho no,” Yehowa “kra kyi no koraa.” Dawid bɔɔ kɔkɔ nso sɛ ɛnsɛ sɛ yɛne “nkontompofo” bɔ. (Kenkan Dwom 11:5; 26:4.) Afei bisa wo ho sɛ: ‘Dɛn na saa Bible mu nsɛm no ma mihu fa Yehowa adwene ho? Sɛn na ɛsɛ sɛ wei ka nea ɛho hia me paa wɔ m’asetena mu, sɛnea mede Intanɛt di dwuma, wɔn a mepaw wɔn sɛ me nnamfo, ne nea mede gye m’ani?’ Mmuae a wobɛma no betumi aboa wo ama woahu sɛ wunim Yehowa yiye anaa. Sɛ yɛmpɛ sɛ yɛn ho ba asɛm wɔ ɛnnɛ wiase bɔne a emu yɛ den yi mu a, ɛnde ɛsɛ sɛ yɛtete yɛn “adwene” sɛnea ɛbɛyɛ a yebetumi ahu papa ne bɔne mu nsonsonoe ne nea nyansa wom ne nea nyansa nnim.—Heb. 5:14; Efe. 5:15.\n21. “Biribiara” a ehia sɛ yehu na ama yɛasɔ Yehowa ani no, dɛn na ɛbɛboa yɛn ama ‘yɛate ase’?\n21 Esiane sɛ Noa, Daniel, ne Hiob de wɔn koma nyinaa hwehwɛɛ Yehowa nti, ɔma wohuu no. “Biribiara” a ehia sɛ wohu na ama wɔasɔ Yehowa ani no, ɔboaa wɔn ma ‘wɔtee ase.’ Adetrenee a wɔyɛe no yɛ nhwɛso ma yɛn, na sɛnea wɔbɔɔ wɔn bra no ma esii wɔn yiye ankasa. (Dw. 1:1-3) Enti bisa wo ho sɛ, ‘Sɛnea na Noa, Daniel, ne Hiob nim Yehowa no, minim no saa?’ Nokwasɛm ne sɛ, ɛnnɛ Yehowa ama yɛahu ne ho nsɛm pii, enti yebetumi ahu no yiye asen saa mmarima anokwafo no! (Mmeb. 4:18) Enti tweetwee Onyankopɔn Asɛm mu yiye. Dwinnwen ho, na bɔ mpae hwehwɛ honhom kronkron. Woyɛ saa a, ɛbɛma woabɛn wo soro Agya no yiye paa. Afei nso, ɛbɛboa wo ama wode nhumu ne nyansa ayɛ adwuma wɔ nnɛ wiase bɔne yi mu.—Mmeb. 2:4-7.\n^ nky. 5 Noa nanabarima Enok nso “kɔɔ so ne nokware Nyankopɔn no nantewee” sɛnea Noa yɛe no. Nanso, “Onyankopɔn faa no kɔe,” na bɛyɛ mfe 69 akyi na wɔwoo Noa.—Gen. 5:23, 24.\n^ nky. 19 Yebetumi aka saa afa Noa nso ho. Ná ne yere yɛ baako. Ɛwom, bere a Adam ne Hawa yɛɛ Onyankopɔn so asoɔden wɔ Eden no, ankyɛ na mmarima fii ase waree mmea bebree.—Gen. 4:19.\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM February 2018\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM February 2018


Mmoa a wɔn ho tew ne mmoa a wɔn ho ntew (1-47)\n11 Ɛnna Yehowa ka kyerɛɛ Mose ne Aaron sɛ: 2 “Monka nkyerɛ Israelfo sɛ, ‘Asaase so mmoa nyinaa, nea mubetumi awe ni:+ 3 Mubetumi awe aboa biara a ne nan mu apae abien na opuw wesaw. 4 “‘Mmoa a wopuw wesaw anaa wɔn nan mu apae abien a ɛnsɛ sɛ mowe ni: Monnwe yoma, efisɛ opuw wesaw de, nanso ne nan mu mpaee abien. Ne ho ntew mma mo.+ 5 Afei nso, monnwe okukuban,+ efisɛ opuw wesaw de, nanso ne nan mu mpaee abien. Ne ho ntew mma mo. 6 Monnwe adanko nso, efisɛ opuw wesaw de, nanso ne nan mu mpaee abien. Ne ho ntew mma mo. 7 Bio nso, monnwe prako,+ efisɛ ne nan mu apae abien de, nanso ompuw nwesaw. Ne ho ntew mma mo. 8 Monnwe wɔn nam, na munnso wɔn afunu mu nso. Wɔn ho ntew mma mo.+ 9 “‘Nsu mu mmoa a mubetumi awe ni: Asubɔnten anaa ɛpo mu aboa biara a ntɛtɛw ne abona wɔ ne ho no, mubetumi awe.+ 10 Nanso ɛpo anaa asubɔnten biara mu mmoa nketenkete* anaa nsu mu mmoa* a wonni ntɛtɛw ne abona de, ɛyɛ mo akyiwade. 11 Ɛsɛ sɛ ɛyɛ mo akyiwade koraa. Monnwe bi,+ na wɔn afunu nso, munkyi. 12 Biribiara a ɛwɔ nsu mu a enni ntɛtɛw ne abona yɛ mo akyiwade. 13 “‘Mmoa a wotu a ɛsɛ sɛ mukyi ni; monnwe wɔn nam, efisɛ wɔyɛ akyiwade: Ɔkɔre,+ ɔkɔrebia, opete tuntum,+ 14 ɔkompete, ɔkom ahorow nyinaa bi, 15 kwaakwaadabi ahorow nyinaa bi, 16 sohori, ɔpatu, asomfena, akorɔma ahorow nyinaa bi, 17 ɔpatu ketewa, ɛpo so anene, ɔpatu asotenten, 18 suborɔkokɔ, nsu so dabodabo, opete, 19 asukɔnkɔn, asunoma ahorow nyinaa bi, asuakwaa, ne ampan. 20 Mmoa nketenkete* a wotu na wɔwɔ nan anan nyinaa yɛ mo akyiwade. 21 “‘Mmoa nketenkete a wotu na wɔwɔ nan anan yi na mubetumi awe; wɔn a wɔwɔ nan a wotumi de huruhuruw. 22 Wɔn mu nea mubetumi awe ni: Ntutummɛ ahorow a wotumi tu ne ntutummɛ foforo a nnipa di, aketekre, ne mmebɛw.+ 23 Mmoa nketenkete foforo a wotu na wɔwɔ nan anan a aka nyinaa yɛ mo akyiwade. 24 Eyinom ne nneɛma a ebegu mo ho fĩ. Obiara a obeso wɔn afunu mu no, ne ho rentew kosi anwummere.+ 25 Na obiara a ɔbɛma wɔn afunu so no, ɛsɛ sɛ ɔhoro n’ataade;+ ne ho rentew kosi anwummere. 26 “‘Sɛ aboa bi nan mu apae abien nanso ɛmpae nsii, na sɛ ompuw nwesaw a, ɛyɛ mo akyiwade. Obiara a obeso ne mu no ho begu fĩ.+ 27 Mmoa a wɔwɔ nansoaa* a wɔnantew wɔn nan anan so no ho ntew mma mo. Obiara a obeso wɔn afunu mu no, ne ho rentew kosi anwummere. 28 Obiara a ɔbɛma wɔn afunu so no, ɛsɛ sɛ ɔhoro n’ataade,+ na ne ho rentew kosi anwummere,+ efisɛ wɔn ho ntew mma mo. 29 “‘Mmoa a wɔwea fam a wɔn ho ntew ni: Ahweaa, akura,+ nketew ahorow nyinaa bi, 30 ɔdannena, ɔmampam, bɔmɔte, anwea-ketew, ne ɔbosomaketew. 31 Saa mmoa a wɔwea fam yi ho ntew mma mo.+ Obiara a obeso wɔn afunu mu no, ne ho rentew kosi anwummere.+ 32 “‘Biribiara a wɔn mu biara bewu atɔ so no ho rentew, sɛ ɛyɛ nea wɔde dua asen oo, ataade oo, aboa nhoma oo, awerɛhow ntama* oo, ɛho rentew. Ade biara a wɔde yɛ adwuma a wɔn funu bɛka no, ɛsɛ sɛ wɔde hyɛ nsu mu, na ɛho rentew kosi anwummere; anwummere na ɛho bɛtew. 33 Sɛ wɔn mu bi funu tɔ kuku mu a, ɛsɛ sɛ mobɔ kuku no, na biribiara a ɛwɔ mu no nso ho rentew.+ 34 Nsu a ɛwɔ saa kuku no mu no, sɛ ɛka aduan biara a, ɛho rentew, na biribiara a wɔnom a ɛwɔ saa kuku no mu nso ho rentew. 35 Biribiara a wɔn funu bɛtɔ so no ho rentew. Sɛ ɛyɛ fononoo oo, ɛyɛ nea wɔde kuku si so oo, ɛsɛ sɛ wɔbɔ no. Ɛho agu fĩ, na ɛho rentew mma mo. 36 Sɛ wɔtɔ nsuti anaa abura a nsu wom mu de a, ɛho bɛkɔ so atew, nanso nea obeso wɔn funu mu no ho begu fĩ. 37 Sɛ wɔn funu tɔ aba bi a wɔrebedua so a, ɛho tew. 38 Nanso sɛ wɔde nsu gu aba no so na aboa a wawu no fã bi tɔ so a, ɛho rentew mma mo. 39 “‘Sɛ mmoa a mutumi we no bi wu a, obiara a obeso ne funu mu no, ne ho rentew kosi anwummere.+ 40 Obiara a ɔbɛwe aboa a wawu no fã biara no, ɛsɛ sɛ ɔhoro n’ataade, na ne ho rentew kosi anwummere.+ Na obiara a ɔbɛma ne funu so no, ɛsɛ sɛ ɔhoro n’ataade, na ne ho rentew kosi anwummere. 41 Mmoa nketenkete a wɔn ho ntew nyinaa yɛ akyiwade.+ Ɛnsɛ sɛ mowe. 42 Ɛnsɛ sɛ mowe aboa biara a ɔwea ne yafunu so, nea ɔwɔ nansoaa a ɔnantew ne nan anan so, anaa aboa biara a ɔwɔ nan bebree a ɔwea fam, efisɛ ɛyɛ akyiwade.+ 43 Mommfa mmoa a wɔwea fam yi nnsɛe mo ho,* na mommfa nngu mo ho fĩ, anyɛ saa a mo ho rentew.+ 44 Mene Yehowa mo Nyankopɔn;+ montew mo ho na monyɛ kronkron,+ efisɛ meyɛ kronkron.+ Enti mommfa mmoa a wɔwea fam nngu mo* ho fĩ. 45 Mene Yehowa a ɔredi mo anim afi Egypt asaase so de akyerɛ sɛ meyɛ mo Nyankopɔn no.+ Monyɛ kronkron,+ efisɛ meyɛ kronkron.+ 46 “‘Eyi ne mmara a ɛfa mmoa nyinaa ho, mmoa a wotu, mmoa* a wɔwɔ nsu mu, ne mmoa* a wɔwea fam nyinaa. 47 Eyi bɛma nsonsonoe abɛda nea ɛho tew ne nea ɛho ntew ntam, ne aboa a mubetumi awe ne nea morentumi nwe ntam.’”+\n^ Anaa “Ntuboa.”\n^ Mmoa no bi ne gyata, osisi, ne pataku.


1 Samuel 26 ASCB - Matej 26 CRO\nBio, Dawid Ampɛ Sɛ Ɔbɛkum Saulo\n1Sififoɔ kɔɔ Saulo nkyɛn wɔ Gibea kɔka kyerɛɛ no sɛ, “Dawid akɔhinta ne ho wɔ Hakila bepɔ a ɛkyerɛ Yesimon no mu.”\n2Enti, Saulo yii nʼakodɔm mpensa kaa wɔn ho kɔɔ Sif ɛserɛ so sɛ wɔrekɔhwehwɛ Dawid. 3Saulo bɔɔ nʼatenaeɛ wɔ kwankyɛn wɔ ɛkwan a ɛbɛn Hakila bepɔ a ɛne Yesimon di nhwɛanimu, baabi a Dawid akɔhinta hɔ. Dawid tee sɛ Saulo aba hɔ, enti 4ɔsomaa akwansrafoɔ sɛ wɔn tetɛ no.\n5Dawid kɔpuee baabi a Saulo abɔ ne ho atenaseɛ hɔ anadwo bi. Ɔhunuu sɛ Saulo ne Abner a ɔyɛ Ner babarima a ɔyɛ safohene adeda atenaeɛ no mu a asraafoɔ a wɔadeda atwa ne ho ahyia.\n6Dawid bisaa Hetini Ahimelek ne Seruia26.6 Na Seruia yɛ Dawid nuabaa panin (1 Be 2.16). Ɛno enti na Abisai yɛ ne wɔfaase te sɛ deɛ Yoab (a ɔyɛɛ Dawid Sahene) ne Asahei no. babarima Abisai, Yoab nua sɛ, “Hwan na ɔde ne ho bɛbɔ afɔdeɛ ɔne me bɛkɔ Saulo nkyɛn atenaeɛ no mu hɔ?”\nAbisai buaa sɛ, “Me ne wo bɛkɔ.”\n7Enti, Dawid ne Abisai kɔɔ asraafoɔ no nkyɛn anadwo, kɔtoo Saulo sɛ wada wɔ atenaeɛ no mu a, ɔde ne pea apoma fam wɔ ne tiri ho pɛɛ. Na Abner ne asraafoɔ no nso atwa ne ho ahyia a wɔadeda.\n8Abisai ka kyerɛɛ Dawid brɛoo sɛ, “Ɛnnɛ deɛ, Onyankopɔn ayi wo ɔtamfoɔ ahyɛ wo nsa. Enti, ma memfa me pea no nwɔ no pɛn koro, nka no ntim fam. Merenwɔ no mprenu.”\n9Nanso, Dawid ka kyerɛɛ Abisai sɛ, “Dabi, nsɛe no. Hwan na ɔbɛtumi de ne nsa aka onipa a Awurade asra no, na ɔnni ho fɔ? 10Nokorɛ nie, Awurade bɛbɔ Saulo ahwe da koro, anaasɛ ɔbɛtɔ wɔ ɔko mu, anaasɛ ɔbɛnyini na wawu. 11Awurade mma ɛmpare me sɛ mede me nsa bɛka onipa a Onyankopɔn asra no. Na wonim biribi? Yɛbɛfa ne pea ne ne sukuruwa na yɛakɔ.”\n12Na Dawid faa pea no ne sukuruwa a ɛsi Saulo tiri ho no, na wɔkɔeɛ a obiara anhunu wɔn na wɔn mu biara nso annyane mpo. Na wɔn nyinaa adeda, ɛfiri sɛ, Awurade de nnahɔɔ too wɔn so.\n13Dawid foroo bepɔ a ɛne atenaeɛm hɔ di nhwɛanimu kɔsii sɛ ɔduruu baabi a bɔne bi ntumi nka no. 14Ɔteaam frɛɛ Abner ne Saulo sɛ, “Sɔre oo! Abner.”\nAbner bisaa sɛ, “Hwan nie?”\n15Dawid goroo ne ho sɛ, “Abner, woyɛ onipa kɛseɛ, ɛnte saa? Israelman mu nyinaa, ɛhe na otumfoɔ bi wɔ? Na adɛn enti na woannwɛn wo wura, ɔhene no ɛberɛ a obi baa sɛ ɔrebɛkum no no? 16Saa asɛm yi nyɛ koraa! Meka ntam wɔ Awurade din mu sɛ, wo ne wo mmarima no nyinaa sɛ owuo, ɛfiri sɛ, moantumi ammɔ mo wura, deɛ Awurade asra noɔ no ho ban. Monhwɛ mo ho nhyia. Ɔhene no pea ne ne sukuruwa a na ɛsi ne tiri ho no wɔ he?”\n17Saulo tee Dawid nne enti ɔfrɛɛ sɛ, “Wo nie me ba Dawid?”\nNa Dawid buaa no sɛ, “Nana, ɛyɛ me. 18Adɛn enti na wotaa me? Ɛdeɛn na mayɛ? Me bɔne ne sɛn? 19Na afei mepɛ sɛ me wura tie ne ɔsomfoɔ, Nana. Sɛ Awurade na wahwanyan wo atia me a, ɛnneɛ ma ɔnnye mʼafɔdeɛ. Na sɛ nso ɛyɛ onipa nhyehyɛeɛ a, ɛnneɛ, Awurade nnome wɔn a wɔyɛɛ saa nhyehyɛeɛ no. Ɛfiri sɛ, moapam me afiri me fie sɛdeɛ ɛbɛyɛ a, merentumi ne Awurade nkurɔfoɔ ntena, nsom sɛdeɛ ɛsɛ. 20Menwu wɔ ananafoɔ asase so a ɛhɔ ne Awurade anim ɛkwan ware anaa? Adɛn enti na Israelhene atu sa, rehwehwɛ edwie baako pɛ? Adɛn enti na mokɔ me atwee sɛdeɛ ɔbɔfoɔ kɔ ha pɛ akokɔhwedeɛ wɔ mmepɔ so?”\n21Ɛnna Saulo kaa nokorɛ sɛ, “Mayɛ bɔne. Sane bra fie, me ba na merenha wo bio, ɛfiri sɛ ɛnnɛ, woama me nkwa asom wo bo. Mayɛ nkwaseadeɛ na mafom yie.”\n22Dawid buaa sɛ, “Ao, ɔhene, wo pea nie. Ma wo mmeranteɛ no mu baako mmra mmɛgye. 23Awurade na ɔma papayɛ ne nokorɛdie so akatua. Awurade de wo hyɛɛ me tumi ase mpo, mampɛ sɛ mɛkum wo, ɛfiri sɛ woyɛ obi a Awurade asra no. 24Afei, me kra nsom Awurade bo, sɛdeɛ wo deɛ asom me bo ɛnnɛ yi. Ɔnnye me mfiri me haw nyinaa mu.”\n25Na Saulo ka kyerɛɛ Dawid sɛ, “Nhyira nka wo, me ba Dawid. Wobɛyɛ mmaninneɛ ne nkonimdini kɛseɛ.”\nNa Dawid kɔeɛ ɛna Saulo nso kɔɔ efie.\nASCB : 1 Samuel 26


Yɛahu Onii a Ɔde Bɔne Ba No!\nƆwɛn-Aban—Nea Adesua Nsɛm Wom | June 1, 2007\nKENKAN WƆ Albanian Arabic Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greek Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Norwegian Papiamento (Aruba) Papiamento (Curaçao) Polish Portuguese Rarotongan Romanian Russian Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Vietnamese\nWƆ AFEHA a edi kan no mu no, na Yudafo pii rehwɛ Mesia a wɔahyɛ no ho bɔ no kwan. (Yohane 6:14) Bere a Yesu baa asase so no, ɔmaa nnipa tee Onyankopɔn asɛm ase, na ɔkyekyee wɔn werɛ. Ɔsaa ayarefo yare, ɔmaa wɔn a ɔkɔm de wɔn aduan dii, ɔmaa ɛpo ne mframa yɛɛ dinn, na onyanee awufo mpo. (Mateo 8:26; 14:14-21; 15:30, 31; Marko 5:38-43) Yesu san kaa Yehowa ho asɛm, na ɔhyɛɛ nnipa bɔ sɛ wobetumi anya daa nkwa. (Yohane 3:34) Yesu nam ne nsɛm a ɔkae ne nneɛma a ɔyɛe so ma ɛdaa adi pefee sɛ na ɔno ne Mesia no, nea obegye adesamma afi bɔne ne nneɛma a bɔne de aba nyinaa mu no.\nEnti, na anka Yudafo nyamesom akannifo no na ɛsɛ sɛ wodi kan gye Yesu tom, tie no, na wɔde anigye de n’akwankyerɛ yɛ adwuma. Nanso, wɔanyɛ saa. Mmom no, wɔtan no, wɔtaa no, na wɔbɔɔ ne ho pɔw bɔne ma wokum no!—Marko 14:1; 15:1-3, 10-15.\nEnti, ɛfata sɛ Yesu buu saa mmarima abɔnefo no fɔ. (Mateo 23:33-35) Nanso, Yesu hui sɛ obi foforo nso wɔ hɔ a ɛsɛ sɛ wɔde bɔne a saa mmarima no yɛe no ho asodi to no so. Yesu ka kyerɛɛ wɔn sɛ: “Mufi mo agya Bonsam hɔ, na mopɛ sɛ moyɛ mo agya no apɛde. Ɔno na ɔyɛ owudifo fi mfiase, na wannyina nokware no mu, efisɛ nokware nni ne mu. Sɛ ɔka atosɛm a, efi n’ankasa suban, efisɛ ɔyɛ ɔtorofo ne atoro agya.” (Yohane 8:44) Ɛwom sɛ Yesu gye toom sɛ nnipa tumi yɛ nneɛma bɔne de, nanso ɔkyerɛe sɛ onii a ɔma nnipa yɛ bɔne ankasa ne Satan Ɔbonsam.\nBere a Yesu kae sɛ Satan ‘annyina nokware no mu’ no, na nea ɔrekyerɛ ne sɛ, bere bi na saa honhom abɔde yi yɛ Onyankopɔn somfo a odi nokware, nanso ɔman fii ɔkwantrenee no so. Dɛn nti na Satan sɔre tiaa Yehowa? Efisɛ obuu ne ho araa ma ekoduu baabi no n’ani beree ɔsom a Onyankopɔn nkutoo na ɛsɛ sɛ wɔde ma no no. *—Mateo 4:8, 9.\nWohuu Satan atuatew no wɔ Eden turom hɔ bere a ɔdaadaa Hawa ma odii aduaba a na wɔabara no sɛ ɛnsɛ sɛ odi no. Satan nam atoro a edi kan a odii ne Yehowa a otwirii no no so yɛɛ ne ho “atoro agya.” Afei nso, Satan daadaa Adam ne Hawa ma wɔyɛɛ asoɔden maa bɔne dii wɔn so, na ɛno na ɛde owu baa wɔne wɔn mma a na wɔbɛwo wɔn no so. Enti, Satan nam saa a ɔyɛe so san yɛɛ ne ho “owudifo.” Nokwarem no, ɔno ne owudifo a ne tirim yɛ den sen biara!—Genesis 3:1-6; Romafo 5:12.\nSatan de ne nkɛntɛnso bɔne no kɔɔ ahonhom abɔde no so mpo, na ɔdaadaa abɔfo foforo maa wɔn nso tew atua. (2 Petro 2:4) Saa abɔfo bɔne yi kyerɛɛ nnipa ho anigye wɔ ɔkwan a ɛmfata so te sɛ nea Satan yɛe no. Nanso, na wɔn de no yɛ ɔbarima ne ɔbea nna ho ɔbrasɛe, na ɛde ɔhaw ne abɔnefosɛm pii bae.\nBɔne Hyɛɛ Asase so Ma\nBible ka kyerɛ yɛn sɛ: “Bere a nnipa fii ase redɔɔso . . . na wɔwoo mmabea no, nokware Nyankopɔn mma hui sɛ nnipa mmabea ho yɛ fɛ, na wɔwarewaree wɔn mu biara a wɔpɛ.” (Genesis 6:1, 2, NW) Ná henanom ne “nokware Nyankopɔn mma” no? Ná wɔyɛ honhom abɔde, wɔnyɛ nnipa. (Hiob 1:6; 2:1) Yɛyɛ dɛn hu sɛ saa na ɛte? Ade biako ne sɛ, na nnipa akɔ so aware bɛyɛ mfe 1,500 a na atwam no ma enti na aware nyɛ ade foforo bi a ɛsɛ sɛ wɔka ho asɛm. Enti, ɛda adi pefee sɛ na saa kyerɛwtohɔ no fa biribi a ebi nsii da na ɛnyɛ ne kwan so ho. Na ɛno ne “nokware Nyankopɔn mma” a wɔsakraa wɔn ho bɛyɛɛ nnipa, na wɔbɛwarewaree “nnipa mmabea” no.\nNea ɛma yehu ankasa sɛ na saa aware no mfata ne mma a saa awarefo no wowoo wɔn no. Ná wɔfrɛ wɔn mma no Nefilim, na na wɔyɛ afrafra mma a wonyin bɛyɛɛ abran. Ná wɔyɛ asisifo a wɔn tirim yɛ den nso. Nokwarem no, “Nefilim” kyerɛ “wɔn a wɔma afoforo hwe ase.” Wɔka saa nnipa a wɔyɛ wɔn ade te sɛ mmoa yi ho asɛm sɛ wɔyɛ “abirɛmpɔn a wɔwɔ din fi teteete.”—Genesis 6:4.\nNefilim no ne wɔn agyanom yɛɛ bɔne kɔɔ akyiri. Genesis 6:11 ka sɛ: “Asase asɛe wɔ Onyankopɔn anim, na anuɔden ahyɛ . . . so ma.” Yiw, nnipa a na wɔwɔ wiase no suasuaa nnipa a wɔbɛfrafraa wɔn mu no subammɔne no.\nƐyɛɛ dɛn na Nefilim no ne wɔn agyanom no tumi nyaa nnipa so tumi ma wɔyɛɛ nneɛma bɔne a ɛte saa? Wɔdaadaa nnipa ma wɔdaa koma bɔne ne akɔnnɔ bɔne a ɛwɔ wɔn mu no adi. Dɛn na ɛma nnipa yɛe? Wɔmaa ‘ɔhonam nyinaa sɛee wɔn akwan wɔ asase so.’ Awiei koraa no, Yehowa de Nsuyiri sɛee wiase nyinaa. Ɔtreneeni Noa ne n’abusua nkutoo na wogyee wɔn nkwa. (Genesis 6:5, 12-22) Nanso, abɔfo a wɔdanee wɔn ho nnipa no san de aniwu kɔɔ ahonhom atrae. Adaemone a wɔn bra asɛe no kɔɔ so sɔre tiaa Onyankopɔn ne n’abɔfo anokwafo a wɔyɛ treneefo no. Ɛbɛyɛ sɛ efi saa bere no na Onyankopɔn amma saa abɔfo bɔne no antumi annan wɔn ho nnipa bio no. (Yuda 6) Nanso, wɔda so ara nya nnipa asetra so tumi kɛse.\nWɔama Yɛahu Ɔbɔnefo no Pefee!\nNokwarem no, 1 Yohane 5:19 ma yehu baabi a Satan nkɛntɛnso bɔne no adu. Ɛka sɛ: “Wiase nyinaa da ɔbɔnefo no tumi mu.” Ɔbonsam repiapia nnipa kɔ amanehunu pii mu. Nokwasɛm ne sɛ, n’ani abere paa sɛ ɔbɛhaw nnipa nnɛ asen bere biara. Dɛn ntia? Efisɛ bere a wɔde Onyankopɔn Ahenni sii hɔ wɔ afe 1914 mu no, wotuu Ɔbonsam ne n’adaemone fii soro. Bible hyɛɛ tu a wotuu wɔn fii soro no ho nkɔm sɛ: “Asase . . . nnue, efisɛ Ɔbonsam asian aba mo nkyɛn a ne bo afuw denneennen, efisɛ onim sɛ ne bere a aka yɛ tiaa.” (Adiyisɛm 12:7-12) Ɛnde, ɔkwan bɛn so na Satan nya nnipa so nkɛntɛnso nnɛ?\nƆkwan titiriw a Satan fa so yɛ saa ne sɛ, onya nnipa adwene ne wɔn nneyɛe so nkɛntɛnso. Enti, Efesofo 2:2 frɛ Ɔbonsam sɛ “mframa a ɛrebɔ no panyin . . . ; ɛno ne honhom [anaa, su titiriw] a seesei ɛyɛ adwuma wɔ asoɔden mma mu no.” Sɛ́ anka saa adaemone “mframa” yi bɛma nnipa asuro Onyankopɔn na wɔayɛ adepa no, ɛma nnipa sɔre tia Onyankopɔn ne ne gyinapɛn mmom. Enti, Satan ne n’adaemone no na wɔhyɛ nnipa ma wɔyɛ nneɛma bɔne akɛseakɛse no.\n“Kora Wo Koma So”\nAdwuma a saa “mframa” yi reyɛ no biako ne ɔbarima ne ɔbea nna ho mfonini a woyi kyerɛ, na wɔnam so ma subammɔne a ɛte saa no bɛyɛ te sɛ anigyede bi kɛkɛ. (1 Tesalonikafo 4:3-5) Nneɛma a ɛwɔ ɔbarima ne ɔbea nna ho mfonini a wɔhwɛ no sɛ anigyede mu no bi ne mmonnaato, mmea a wɔne wɔn da atirimɔden so, nnipa dodow bi a wɔto ɔbea biako mmonnaa, mmoa a nnipa ne wɔn da, ne mmofra a wɔfeefee wɔn. Ɔbarima ne ɔbea nna ho mfonini a wɔnyɛ nneɛma a ɛyɛ abofono kɛse wom mpo no tumi pira wɔn a wɔhwɛ anaa wɔkenkan ho ade no ma ne hwɛ ka wɔn hɔ, na wɔbɛyɛ nnipa a sɛ wɔanya bi anhwɛ a wontumi ntra ase. * Ɔbarima ne ɔbea nna ho mfonini a wɔhwɛ yɛ bɔne a ɛsɛe nnipa ntam, na ɛsan sɛe obi ne Onyankopɔn ntam. Nna ho akɔnnɔ a ɛmfata a adaemone no daa no adi ansa na Noa bere so Nsuyiri no reba no ara na wɔhyɛ ho nkuran wɔ ɔbarima ne ɔbea nna ho mfonini a wɔma nnipa hwɛ no nnɛ no mu.\nNtease pa bi nti na onyansafo Salomo tuu yɛn fo sɛ: “Kora wo koma so sen nea wode sie nyinaa, na emu na nneyɛe nyinaa fi.” (Mmebusɛm 4:23) Nea wubetumi ayɛ de abɔ wo koma ho ban afi asiane a ɛwɔ ɔbarima ne ɔbea nna ho mfonini a wɔhwɛ ho ne sɛ wubekyim wo TV no ato baabi foforo anaasɛ wubedum wo kɔmputa no bere a mfonini a ɛma obi nya nna ho akɔnnɔ ba so no. Ɛho hia sɛ wusi ho gyinae na woyɛ no ntɛm! Fa no sɛ woyɛ ɔsraani a worebɔ mmɔden sɛ wobɛtwe wo ho afi akode bi a wɔatow ma ɛrebɛbɔ wo koma ho. Satan de n’ani asi wo koma a ɛno na ɛkanyan w’akɔnnɔ ne wo nsusuwii no so pɛ sɛ ɔsɛe no.\nƐsɛ sɛ wobɔ wo koma ho ban nso sɛnea ɛbɛyɛ a w’ani rennye basabasayɛ ho, efisɛ Ɔbonsam nim sɛ “obiara a n’ani gye awudisɛm ho no, [Yehowa] kra kyi no koraa.” (Dwom 11:5, NW) Enhia sɛ Satan bɛma woadi awu ansa na wama woayɛ Onyankopɔn tamfo. Nea ohia ara ne sɛ ɔbɛma w’ani agye awudisɛm ho. Ɛnyɛ nwonwa sɛ nsɛm ho amanneɛbɔ adwuma a agye din yi sini a basabasayɛ wom pii kyerɛ, na edin a wɔtaa de to sini so no fa ahonhonsɛmdi ho. Ɛwom sɛ Nefilim no nni hɔ bio de, nanso nnipa bi da so ara da wɔn su ne wɔn nneyɛe no bi adi kɛse! So nneɛma a wode gyigye w’ani no kyerɛ sɛ woreko atia Satan akwan?—2 Korintofo 2:11.\nSɛnea Wobɛko Atia Satan Nkɛntɛnso Bɔne No\nEbetumi ayɛ den sɛ wobɛko atia ahonhommɔne. Bible ka sɛ, wɔn a wɔrebɔ mmɔden sɛ wɔbɛsɔ Onyankopɔn ani no reko atia “ahonhommɔne dɔm” ne wɔn ankasa mmerɛwyɛ. Sɛ yebedi nkonim wɔ ɔko no mu na yɛanya Onyankopɔn anim dom a, ehia sɛ yɛde nneɛma pii a yenya fi Onyankopɔn hɔ no yɛ adwuma.—Efesofo 6:12; Romafo 7:21-25.\nNneɛma a yenya fi Onyankopɔn hɔ no bi ne Onyankopɔn honhom kronkron, na ɛno ne tumi a ano yɛ den sen biara wɔ amansan yi mu. Ɔsomafo Paulo kyerɛw Kristofo a na wɔwɔ afeha a edi kan no mu sɛ: “Ɛnyɛ wiase honhom na yenyae, na mmom honhom a efi Nyankopɔn hɔ.” (1 Korintofo 2:12) Wɔn a Onyankopɔn honhom kyerɛ wɔn kwan no dɔ nneɛma a Onyankopɔn dɔ, na wɔtan nneɛma a Onyankopɔn tan. (Amos 5:15) Dɛn na ɛsɛ sɛ obi yɛ na ama watumi anya honhom kronkron? Nneɛma atitiriw a ɛsɛ sɛ ɔyɛ no bi ne mpae a ɔbɛbɔ ne Bible a obesua, efisɛ wɔde Onyankopɔn honhom ankasa na ɛkyerɛw Bible no. Afei nso, ɛsɛ sɛ ɔne wɔn a wɔdɔ Onyankopɔn paa no bɔ fekuw.—Luka 11:13; 2 Timoteo 3:16; Hebrifo 10:24, 25.\nSɛ wode nneɛma a Onyankopɔn de ama yi yɛ adwuma a, ɛnde na woafi ase rehyɛ “Onyankopɔn akode” no, na ɛno ne ade koro pɛ a ebetumi abɔ wo ho ban afi “Ɔbonsam nnɛɛdɛe” ho. (Efesofo 6:11-18) Ɛnnɛ ne bere a ɛho hia paa sɛ wode saa nneɛma yi yɛ adwuma. Ɔkwan bɛn so?\nBɔne Awiei Abɛn!\nOdwontofo no kae sɛ, “Abɔnefo fifi sɛ fan, na amumɔyɛfo nyinaa si so sɛ nhwiren a, ɛne sɛ wɔbɛsɛe wɔn korakora.” (Dwom 92:7) Yiw, sɛnea ɛkɔɔ so wɔ Noa bere so no, bɔne a abu so nnɛ no di adanse sɛ Onyankopɔn atemmu a ɔde rebɛsɛe abɔnefo na ɔnam so de Satan ne n’adaemone no agu amoa donkudonku mu a ɛremma wontumi nyɛ hwee na awiei koraa no wɔasɛe wɔn no abɛn. (2 Timoteo 3:1-5; Adiyisɛm 20:1-3, 7-10) Hena na obebu saa atɛn no? Ɛnyɛ obiara sɛ Yesu Kristo. Yɛkenkan ne ho asɛm sɛ: “Eyi nti na woyii Nyankopɔn Ba no adi, sɛnea ɔbɛsɛe Ɔbonsam nnwuma.”—1 Yohane 3:8.\nSo worehwɛ kwan denneennen sɛ bɔne bɛba awiei? Sɛ ɛte saa a, ɛnde, ma bɔhyɛ ahorow a ɛwɔ Bible mu no nkyekye wo werɛ. Nhoma foforo biara nni hɔ a ɛma yehu nea ɔde bɔne ba a ɔne Satan no, na nhoma foforo biara nso nni hɔ a ɛka sɛnea wɔbɛsɛe Satan ne ne nnwuma afi hɔ koraa no ho asɛm. Yɛhyɛ wo nkuran sɛ nya Bible mu nokware nimdeɛ sɛnea ɛbɛyɛ a ɛbɛbɔ wo ho ban afi Satan nneɛma bɔne a ɛrekɔ so nnɛ no ho, na ama woanya anidaso sɛ wobɛtra ase wɔ wiase a bɔne biara nnim mu.—Dwom 37:9, 10.\n^ nky. 5 Yennim ɔbɔfo a ɔbɛyɛɛ Satan no din ankasa. “Satan” kyerɛ “Ɔsɔretiafo,” na “Ɔbonsam” nso kyerɛ “Otwirifo.” Ɔkwan bi so no, nea Satan yɛe no te sɛ nea Tiro hene bi a ɔtraa ase tete no yɛe no. (Hesekiel 28:12-19) Mfiase no wɔn baanu nyinaa bɔɔ ɔbra pa, nanso akyiri yi wɔn ankasa ahantan ma wɔyɛɛ bɔne.\n^ nky. 17 Hwɛ “Pornography—Harmless or Harmful?” (Nguamansɛm—Epira Nnipa Anaa Empira Wɔn?) ho nsɛm a ɛwɔ August 8, 2003, Nyan! a Yehowa Adansefo tintimii mu no.\n[Adaka/Mfonini wɔ kratafa 6]\nAtetesɛm a Nokwasɛm Bi Wom\nYehu nnipa bi a wɔn fã yɛ nyame na wɔn fã yɛ nnipa, abran, ne nsuyiri bi a ɛsɛee ade ho asɛm wɔ atetesɛm a wɔka wɔ wiase nyinaa mu. Sɛ nhwɛso no, Akkadfo Gilgamesh Anwensɛm no ka nsuyiri bi, po so hyɛn bi, ne nnipa bi a wonyaa nkwa ho asɛm. Wɔkaa Gilgamesh ankasa ho asɛm sɛ ɔyɛ aguaman, ɔyɛ onyame fã ne onipa fã a ɔyɛ basabasa. Aztecfo atetesɛm ka tete wiase a na abran bi te mu ne nsuyiri kɛse bi ho asɛm. Norsefo atetesɛm nso ka abran bi ne onyansafo bi a na ne din de Bergelmir a ɔyɛɛ hyɛmma kɛse bi na ogyee ne ho ne ne yere nkwa ho asɛm. Saa atetesɛm yi nyinaa di Bible mu asɛm a ɛka sɛ nnipa nyinaa fi wɔn a wonyaa wɔn ti didii mu wɔ nsuyiri bi a wɔde sɛee wiase bɔne bi wɔ tete mmere mu no mu ho adanse.\nƆbopon a wɔakyerɛw Gilgamesh Anwensɛm wɔ so\nƐnnɛ, yehu sɛ nnipa yɛ nneɛma bɔne a Nefilim no yɛe no bi\n[Mfonini wɔ kratafa 7]\nNokware nimdeɛ boa yɛn ma yɛko tia nneɛma bɔne\nShare Share Yɛahu Onii a Ɔde Bɔne Ba No!\nw07 6/1 kr. 4-7\nBɔne—So Yentumi Nyɛ Ho Hwee?\nKwadwom Nhoma no Mu Nsɛntitiriw\nTwetiatwa Ɛno Na Ɛma Obi Yɛ Ɔbarima?\nNhoma Mmobɔwee Bɛyɛɛ Nea Wobuebue Mu—Sɛnea Bible Bɛyɛɛ Nhoma Mua\nYesii Yɛn Bo Sɛ Yɛbɛyɛ Yɛn Som Adwuma No\nNkwakoraa Ne Mmerewa Kɔ so Sow Aba Wɔ Onyankopɔn Som Mu\nNkwakoraa Ne Mmerewa—Mo So Wɔ Mfaso Ma Mmabun\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM June 1, 2007\nShare Share ƆWƐN-ABAN—NEA ADESUA NSƐM WOM June 1, 2007\nƆWƐN-ABAN—NEA ADESUA NSƐM WOM June 1, 2007


3 Mose 26 AKCB - Matteus 26 LB\n3 Mose 26:1-46\nOsetie So Akatua\n1“ ‘Monnyɛ abosom. Munnsisi ahoni anaa abo mma mo ho. Mommfa abo a wɔatwa nsisi mo asase so sɛ morebɛkotow wɔn. Mene Awurade mo Nyankopɔn no.\n2“ ‘Ɛsɛ sɛ mudi me Homeda, na mode nidi ma me kronkronbea. Mene Awurade.\n3“ ‘Sɛ mudi me mmara no nyinaa so a, 4daa mɛtɔ osu ama mo ama mo nnɔbae ayɛ yiye abu so, na mo nnua nso bɛsow aba a ɛbɛkyɛ wɔ nnua no so. 5Na sɛ edu odua bere so bio koraa a, mo borɔdɔma bɛkɔ so abere. Mubedidi amee na moatena asase no so asomdwoe mu.\n6“ ‘Mɛma mo asomdwoe, na mɛma mo ada a munnsuro hwee. Mɛpam mmoa bɔne afi mo ho. 7Mobɛtaa mo atamfo; na wobewuwu wɔ mo afoa ano. 8Mo mu baanum bɛka ɔha agu, na mo mu ɔha aka mpem du agu! Mo atamfo bɛtotɔ wɔ afoa ano wɔ mo anim.\n9“ ‘Mɛhwɛ mo so na mama mo adɔ, na madi apam a me ne mo pamee no so. 10Mo nnɔbae bebu so a sɛ otwabere foforo du so a, morenhu nea mode bɛyɛ. 11Na mɛtena mo mu, na merenkyi mo. 12Me ne mo bɛnantew, na mayɛ mo Nyankopɔn, na moayɛ me nkurɔfo. 13Mene Awurade mo Nyankopɔn a ɔde mo fi Misraim asase so bae sɛnea morenyɛ Misraimfo nkoa bio no. Mibubuu mo konnua nkɔnsɔnkɔnsɔn, na ɛma mo anantew anuonyam so.\n14“ ‘Na sɛ moantie me, anni mʼasɛm so, 15na mopo mʼahyɛde ne me mmara na moanni so, bu mʼapam so a, 16nea mɛyɛ mo ni: Mɛma mo koma atutu na mama nsamanwaw ayɛ mo, na atiridiinini abɔ mo. Mo ani betutu, na mo nkwa so ahuan. Mubedua nnɔbae agu kwa, efisɛ mo atamfo na wobedi. 17Meyi mʼani afi mo so, na moaguan afi mo atamfo anim. Wɔn a wɔtan mo no bedi mo so. Mubeguan bere a obiara ntaa mo mpo.\n18“ ‘Na sɛ mokɔ so yɛ asoɔden a, mɛtwe mo bɔne no so aso mmɔho ason. 19Mɛsɛe mo ahantan tumi no na mayɛ mo soro sɛ dade ne mo fam sɛ kɔbere. 20Mobɛsɛe mo ahoɔden kwa, na mo asase rennya nnɔbae biara, na ɛso nnua nso rensow aba.\n21“ ‘Na sɛ tie ara na morentie me a, mo bɔne nti, mede ɔyaredɔm mmɔho ason a ɛfata mo bɔne no begu mo so. 22Mɛma nkekaboa abekunkum mo mma na wɔakunkum mo anantwi, na matew mo dodow so, na mo akwan bɛda mpan a obi mfa so bio.\n23“ ‘Na sɛ eyi antumi ansakra mo, na mokɔ so tia mʼapɛde a, 24me nso, metia mo apɛde, na me ara mʼankasa mɛtwe mo aso mpɛn ason wɔ mo bɔne ho. 25Menam ɔko so bebu mʼapam so ako atia mo de atua mo so ka. Mubeguan akɔ mo nkurow mu, na mede nyarewa bɛtoa mo wɔ hɔ. Na mo atamfo bedi mo so. 26Mɛsɛe mo nnuan a mubenya nyinaa akosi sɛ mpo, fononoo baako brodo a ɛbɛto no na mmusuakuw du bedi. Aduan kakra a mubedi no akyi, ɔkɔm bɛde mo.\n27“ ‘Na sɛ mokɔ so yɛ asoɔden a, 28mo bɔne nti, me bo befuw mo na matwe mo aso a emu yɛ den mmɔho ason. 29Mobɛwe mo mmabarima ne mo mmabea nam. 30Mɛsɛe mo sorɔnsorɔmmea. Metwitwa mo aduhuam afɔremuka agu, na mahyehyɛ mo afunu wɔ mo ahoni a enni nkwa no so; na mɛpo mo. 31Mɛma mo nkurow ayɛ amamfo na masɛe baabi a mosom nyinaa, na mapo mo ohuam afɔrebɔ no. 32Ampa ara, mɛma mo asase so ada mpan na mo atamfo atena so, na nea mɛyɛ mo no ayɛ mo nwonwa. 33Mɛbɔ mo apete aman no a morekɔ so nyinaa so, na mede ɔko asɛe mo. Mo asase bɛda mpan na wɔasɛe mo nkurow. 34Akyiri no, asase no bɛda hɔ ahome de asi mfe dodow a moamma anhome no anan; ɛbɛda hɔ wɔ mmere a mowɔ atamfo nsam wɔ wɔn nsase so no nyinaa. Na asase no ahome, na anya ne home nna nso. 35Bere a asase no da mpan nyinaa, ebenya home a moamma annya wɔ Homeda dodow a motenaa so no.\n36“ ‘Wɔn a wogyaw wɔn hɔ a wonwui no nso, mɛma wɔatwe wɔn akɔ akyirikyiri nsase so sɛ ɔko mu nneduafo ne nkoa. Ɛhɔ na wɔbɛtena daa wɔ ehu mu. Wɔte sɛ mframa rebɔ ahaban koraa a, wobeguan te sɛ nea obi a okura afoa repam wɔn; wɔbɛhwehwe ase wɔ bere a obi ntaa wɔn. 37Obiara rentaa wɔn nanso ehu nti, wobehintihintiw wɔn ho wɔn ho te sɛnea wɔreguan afi akono a wonni tumi biara a wɔde begyina wɔn atamfo anim no. 38Mobɛyera wɔ aman mu, na mo atamfo asɛe mo. 39Wɔn a wɔbɛka no, wɔn bɔne nti, wɔn ho bɛyeraw wɔn wɔ atamfo nsase so, bɔne a wɔn agyanom yɛe no nti.\n40“ ‘Nanso akyiri no, me nkurɔfo bɛka wɔn bɔne ne wɔn agyanom bɔne. Wɔbɛka sɛnea wodii me huammɔ na wotiaa me no. 41Sɛ me nso mitia wɔn sɛ nea ɛsɛ na mede wɔn kɔ wɔn atamfo asase so a, afei, wɔn komaden no ano bɛbrɛ ase, na wobetua wɔn bɔne so ka. 42Afei, mɛkae apam a mene Yakob, Isak ne Abraham ayɛ, na mɛkae asase no. 43Asase no da hɔ dinn no, ebedi ne homeda. Nanso akyiri no, wobenya wɔn asotwe sɛ wɔanni me nhyehyɛe so na wɔpoo mʼahyɛde. 44Na nea wɔyɛɛ no nyinaa akyi no, merensɛe wɔn ne mʼapam no korakora, efisɛ mene Awurade wɔn Nyankopɔn. 45Mɛkae tete apam a me ne wɔn agyanom a miyii wɔn fii Misraim, bere a amanaman nyinaa rehwɛ no yɛe no. Me Awurade ne wɔn Nyankopɔn.’ ”\n46Eyinom ne mmara ne ahyɛde a Awurade nam Mose so de maa Israelfo no wɔ Sinai Bepɔw so no.\nAKCB : 3 Mose 26


Ɔde Kɔmaa Romafo 6:1-23\nWɔbɔɔ asu kɔɔ Kristo mu ma wonyaa asetena foforo (1-11)\nMommma bɔne nnni mo nipadua so (12-14)\nWɔnyɛ bɔne nkoa bio; wɔyɛ Onyankopɔn nkoa (15-23)\nBɔne akatua ne owu; Onyankopɔn akyɛde ne nkwa (23)\n6 Enti dɛn na yɛnka? Yɛntena bɔne mu, na adom adɔɔso anaa? 2 Daabida! Sɛ yɛawu ama bɔne+ a, ɛbɛyɛ dɛn na yɛakɔ so atena bɔne mu?+ 3 Anaa munnim sɛ yɛn a wɔbɔɔ yɛn asu kɔɔ Kristo Yesu mu+ no nyinaa, wɔbɔɔ yɛn asu kɔɔ ne wu mu?+ 4 Esiane sɛ wɔbɔɔ yɛn asu kɔɔ ne wu mu nti, wɔnam so siee yɛne no,+ na sɛnea Agya no nam n’anuonyam so nyan Kristo fii awufo mu no, yɛn nso, ɛsɛ sɛ yɛnantew asetena foforo mu.+ 5 Sɛ yɛne no ayɛ baako wɔ ɔkwan a ɔfaa so wui mu+ a, ɛnde ɔkwan biara so, yɛne no bɛyɛ baako wɔ ɔkwan a ɔfaa so nyanee mu nso.+ 6 Na yenim sɛ wɔde yɛn suban dedaw no kaa ne ho bɔɔ asɛndua mu,+ sɛnea ɛbɛyɛ a yɛn nipadua a bɔne wɔ ho no rentumi nyɛ hwee,+ na yɛankɔ so anyɛ bɔne nkoa bio.+ 7 Efisɛ nea wawu no, wɔde ne bɔne akyɛ no.* 8 Afei nso, sɛ yɛne Kristo awu a, yegye di sɛ yɛne no bɛtena ase nso. 9 Na yenim sɛ seesei a wɔanyan Kristo afi awufo mu+ no, ɔrenwu bio;+ owu nni ne so tumi bio. 10 Na wu a owui no, owu de yii bɔne fii hɔ prɛko;+ nanso te a ɔte ase no de, ɔte ase ma Onyankopɔn. 11 Saa ara na mo nso, mummu mo ho sɛ moawu ama bɔne, na monam Kristo Yesu so te ase ma Onyankopɔn.+ 12 Enti mommma bɔne nnkɔ so nnni hene wɔ mo nipadua a etumi wu no so,+ na amma moantie n’akɔnnɔ. 13 Saa ara nso na ɛnsɛ sɛ mode mo nipadua* ma bɔne sɛ amumɔyɛ akode, na mmom momfa mo ho mma Onyankopɔn sɛ wɔn a wɔanyan afi awufo mu, na momfa mo nipadua* mma Onyankopɔn sɛ trenee akode.+ 14 Na ɛnsɛ sɛ bɔne nya mo so tumi, efisɛ monhyɛ mmara ase,+ na mmom mowɔ adom ase.+ 15 Enti dɛn na yɛreka? Esiane sɛ yɛnhyɛ mmara ase na mmom yɛwɔ adom ase+ nti, ɛsɛ sɛ yɛyɛ bɔne anaa? Daabida! 16 Munnim sɛ obiara a mode mo ho ma no sɛ nkoa na mutie no no, tie a mutie no nti, moyɛ ne nkoa+ anaa? Mubetumi ayɛ nkoa ama bɔne+ a ɛbɛkɔ akowie owu mu,+ anaa mubetumi ayɛ nkoa ama osetie a ɛbɛkɔ akowie trenee mu. 17 Nanso aseda nka Onyankopɔn, efisɛ na moyɛ bɔne nkoa, nanso afei de, mufi koma mu ayɛ osetie ama nkyerɛkyerɛ nhwɛso a wɔde mo hyɛɛ ase no. 18 Yiw, esiane sɛ wɔama moade* mo ho afi bɔne ho+ nti, moabɛyɛ nkoa ama trenee.+ 19 Me ne mo rekasa sɛnea nnipa kasa, efisɛ mo honam yɛ mmerɛw; na sɛnea mode mo akwaa yɛɛ nkoa maa efĩ ne mmarato ma ekowiee mmarato mu no, saa ara na afei momfa mo akwaa nyɛ nkoa mma trenee mma enkowie ahotew mu.+ 20 Efisɛ bere a na moyɛ bɔne nkoa no, na moade* mo ho afi trenee ho. 21 Saa bere no, aba bɛn na na mosow? Ɛyɛ nneɛma a seesei ɛyɛ mo aniwu. Saa nneɛma no awiei yɛ owu.+ 22 Nanso seesei a wɔama moade* mo ho afi bɔne ho abɛyɛ Onyankopɔn nkoa yi, moresow aba a ɛyɛ kronkron,*+ na n’awiei yɛ daa nkwa.+ 23 Efisɛ bɔne akatua ne owu,+ na akyɛde a Onyankopɔn de ma ne daa nkwa+ a ɛnam yɛn Awurade Kristo Yesu+ so.\n^ Anaa “wɔabu no bem wɔ ne bɔne ho; wɔagyaa no wɔ ne bɔne ho.”\n^ Anaa “moresow mo aba wɔ kronkronyɛ kwan so.”


Asetenam Nsɛm: Yehui Sɛ Biribiara a Yehowa Bɛka Sɛ Yɛnyɛ No Ɛsɛ Sɛ Yegye Tom\nKENKAN WƆ Abua Acholi Afrikaans Aja Akha Albanian Altai Alur American Sign Language Amharic Amis Arabic Armenian Armenian (West) Assamese Aukan Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Boulou Brazilian Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chiga Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombian Sign Language Croatian Czech Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fante Fijian Finnish Fon French Ga Garifuna Georgian German Gitonga Gokana Greek Greenlandic Guadeloupean Creole Guarani Guianese Creole Gujarati Gun Haitian Creole Hausa Havu Hebrew Herero Hiligaynon Hindi Hiri Motu Hmong (White) Hungarian Hunsrik Iban Ibanag Ibinda Icelandic Idoma Igbo Igede Iloko Indonesian Isoko Italian Italian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Konkani (Roman) Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lendu Lenje Lhukonzo Liberian English Lingala Lithuanian Lolo Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Manyawa Mapudungun Marathi Marshallese Mashi Mauritian Creole Maya Mazatec (Huautla) Mbunda Mexican Sign Language Min Nan (Taiwan) Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicobarese Nigerian Sign Language Niuean Norwegian Nsenga (Zambia) Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Phimbi Pidgin (West Africa) Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Romania) Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Songomeno South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Taabwa Tagalog Tahitian Tajiki Talian Tamil Tamil (Roman) Tandroy Tankarana Tarascan Tatar Telugu Tetun Dili Tewe Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Tuvinian Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yapese Yoruba Zande Zapotec (Isthmus) Zulu\nYehui Sɛ Biribiara a Yehowa Bɛka Sɛ Yɛnyɛ No Ɛsɛ Sɛ Yegye Tom\nKATHLEEN LOGAN ANOM ASƐM\nOSU ne mframa kɛse a ɛbɔe no twee atɛkyɛ ne abo akɛse beguu asubɔnten no mu, na na nsu no rebu fa so. Ná ɛsɛ sɛ yetwa nsu no, nanso na nsu a ɛrebu fa so no ama breegye no asɛe. Wei nti me ne me kunu Harvey ne nea na ɔkyerɛ Amis kasa ase ma yɛn no, yɛn nyinaa bɔɔ hu, na na yenhu nea yɛnyɛ. Bere a anuanom a wogyina asuogya hɔ de ayamhyehye rehwɛ nea yɛbɛyɛ no, yefii ase twaa nsu no. Yedii kan de yɛn kar sii kar kɛse bi akyi. Afei kar kɛse no de nkakrankakra tew sii nsu a na ɛrebu fa so no mu. Nanso na yɛmfaa nhama anaa nnade biara nsoo yɛn kar no mu mmɔɔ kar kɛse no mu. Ná ayɛ te sɛ nea yennu da, nanso yekoduu asomdwoe mu. Saa bere no nyinaa na yɛrebɔ Yehowa mpae. Saa asɛm no sii afe 1971. Ná yɛwɔ Taiwan apuei fam mpoano, na na ɛhɔ ne yɛn kurom twe yiye. Ma menka yɛn asetenam asɛm nkyerɛ wo.\nNEA ƐYƐE A YENYAA ƆDƆ MAA YEHOWA\nHarvey ne ne nuanom yɛ mmarima nnan, na ɔno na ɔyɛ panyin. N’abusuafo baa nokware no mu wɔ Midland Junction a ɛwɔ Australia atɔe fam no. Ná ɛyɛ afe 1930 mu hɔ baabi. Saa bere no, na sika ho yɛ den paa wɔ ɔman no mu. Harvey renyin no, onyaa ɔdɔ kɛse maa Yehowa, na odii mfe 14 no, ɔbɔɔ asu. Ankyɛ na obehui sɛ, asafo no mu dwumadi biara a wɔde bɛma no no, ɛsɛ sɛ ogye tom. Bere a na ɔyɛ abarimaa no, da bi wɔka kyerɛɛ no sɛ ɔnkenkan Ɔwɛn-Aban wɔ asafo nhyiam ase, nanso n’adwene yɛɛ no sɛ ɔrentumi nkenkan no yiye, enti wankan. Onua a na ɔne Harvey rekasa no ka kyerɛɛ no sɛ, “Sɛ obi a ɔwɔ Yehowa ahyehyɛde no mu ka kyerɛ wo sɛ yɛ biribi a, ɛkyerɛ sɛ onim sɛ wubetumi ayɛ!”—2 Kor. 3:5.\nMe ne me maame ne me nuabea panyin nyinaa baa nokware no mu wɔ England. Akyiri yi koraa na me papa baa nokware no mu efisɛ kan no, na ɔsɔre tia Yehowa Adansefo. Bere a mereyɛ adi mfe du no, na me papa ani nnye ho de, nanso mebɔɔ asu. Mede yɛɛ me botae sɛ mɛyɛ ɔkwampaefo na matoa so akɔyɛ ɔsɛmpatrɛwni. Nanso me papa kaa sɛ, sɛ minnii mfe 21 a, ɔremma menyɛ akwampae adwuma no. Ná menyɛɛ m’adwene sɛ mɛtwɛn akyɛ saa. Ne nyinaa mu no, bere a midii mfe 16 pɛ na ɔpenee so ma mekɔtenaa me nuabea panyin a na watu akɔtena Australia no nkyɛn. Na bere a midii mfe 18 no, mebɛyɛɛ ɔkwampaefo.\nAfe 1951 da a yɛwaree\nAustralia na mikohyiaa Harvey. Ná yɛn nyinaa ani gye ho sɛ yɛbɛyɛ asɛmpatrɛwfo wɔ Yehowa som mu. Afe 1951 na yɛwaree. Bere a yɛbɔɔ mu yɛɛ akwampae adwuma no mfe mmienu no, wɔka kyerɛɛ yɛn sɛ yɛnkɔyɛ ɔmansin adwuma. Ɔmansin a yɛkɔyɛɛ mu adwuma no, na ɛso paa, na na ɛwɔ Australia atɔe fam. Ná yɛde kar twa kwantenten kɔ akyirikyiri kɔfa mmeae a ɛhɔ ayɛ sɛ sare so.\nYƐN ANIDASO NO BAA MU\nAfe 1955 da a yewiee Gilead sukuu wɔ Yankee Stadium\nAfe 1954 no, wɔfrɛɛ yɛn kɔɔ Gilead adesuakuw a ɛto so 25 no bi. Botae a yɛde sii yɛn ani so sɛ yɛbɛyɛ asɛmpatrɛwfo no, na aba mu ara ne sa! Yɛde po so hyɛn na ɛkɔɔ New York, na yefii ase suaa Bible no kɔɔ akyiri paa. Nneɛma a na ɛsɛ sɛ yesua wɔ Gilead sukuu no, ebi ne Spanish kasa, na na ɛyɛ den ma Harvey efisɛ na n’ano ntumi mfa “r” a ɛwɔ Spanish kasa mu no.\nSukuu no rekɔ so no, akyerɛkyerɛfo no de too gua sɛ, obiara a n’ani gye ho sɛ wɔma no dwumadi wɔ Japan no, ɔnkɔkyerɛw ne din na wɔnkyerɛ no Japanese kasa. Yɛyɛɛ yɛn adwene sɛ yɛbɛma Yehowa ahyehyɛde no akyerɛ yɛn baabi a yɛbɛkɔ. Ankyɛ koraa na Albert Schroeder a ɔka Gilead akyerɛkyerɛfo no ho no hui sɛ yɛnkyerɛw yɛn din. Enti ɔka kyerɛɛ yɛn sɛ: “Munnwen asɛm no ho bio.” Bere a Onua Schroeder hui sɛ yɛda so retwentwɛn yɛn nan ase no, ɔka kyerɛɛ yɛn sɛ: “Me ne akyerɛkyerɛfo a aka no akyerɛw mo din. Monhwɛ sɛ Japanese kasa bɛyɛ mmerɛw ama mo anaa.” Japanese kasa no de, Harvey tumi suae.\nYekoduu Japan afe 1955. Saa bere no, na adawurubɔfo a wɔwɔ ɔman no nyinaa mu yɛ 500. Ná Harvey adi mfe 26, na na me nso madi mfe 24. Wɔde yɛn kɔɔ Kobe, kurow a po so hyɛn gyina hɔ no, na yɛkaa asɛmpa no wɔ hɔ mfe nnan. Yɛn ani gyei sɛ wɔkaa sɛ yɛnsan nkɔyɛ ɔmansin adwuma no bio, na baabi a yɛkɔsomee no, na ɛbɛn Nagoya kurow no. Yɛn adwuma no ho biribiara maa yɛn ani gyei. Anuanom a wɔwɔ hɔ, ɛhɔ aduan, ne sɛnea na ɛhɔ yɛ fɛ no, ne nyinaa maa yɛn ani gyei. Nanso ankyɛ koraa na yenyaa hokwan foforo a ɛno nso ma yegyee nea Yehowa kae no toom.\nDWUMADI FOFORO DE ƆHAW AFOFORO BAE\nMe ne Harvey ne asɛmpatrɛwfo afoforo wɔ Kobe, Japan, afe 1957\nBere a yɛyɛɛ ɔmansin adwuma mfe mmiɛnsa no, Japan baa dwumadibea no bisaa yɛn sɛ yɛn ani begye ho sɛ yɛbɛkɔ Taiwan akɔka asɛmpa no wɔ Amisfo mu anaa. Ná anuanom a ɛwɔ hɔ no bi abɛyɛ awaefo. Enti na Taiwan baa dwumadibea no repɛ onua bi a ɔte Japanese kasa no yiye ama wakodi asɛm no ho dwuma. * Ná yɛn ani gye adwuma a yɛreyɛ wɔ Japan no ho paa, enti na ayɛ den ama yɛn sɛ yebesi gyinae. Nanso na Harvey abehu sɛ, sɛ wɔma no dwumadi a, ɛnsɛ sɛ ɔpopo ne ti, enti yegye toom sɛ yɛbɛkɔ.\nYekoduu Taiwan November, afe 1962. Ná adawurubɔfo 2,271 na ɛwɔ hɔ, na na wɔn mu dodow no ara yɛ Amisfo. Nanso na ɛsɛ sɛ yedi kan sua Chinese kasa. Nhoma baako pɛ na na yɛde sua kasa no, na na tikyani no nso nte Borɔfo. Nanso yesuae.\nBere a yekoduu Taiwan no, ankyɛ koraa na wɔkaa sɛ Harvey nhwɛ Taiwan baa dwumadibea no so. Ná baa dwumadibea hɔ sua, enti na Harvey tumi yɛ ɛhɔ adwuma no san nya bɛyɛ nnawɔtwe mmiɛnsa de som anuanom a wɔka Amis kasa no bosome biara. Ɛtɔ da bi nso a, na ɔsom sɛ ɔmantam sohwɛfo. Ɛno nti, na ɔma ɔkasa ahorow wɔ nhyiam ase. Na anka Harvey betumi ama ɔkasa ahorow no wɔ Japanese kasa mu ama anuanom a wɔyɛ Amisfo no ate ase. Nanso Chinese kasa nko ara na na aban no apene so sɛ ɔsom biara mfa nyɛ nhyiam. Enti ɛwom sɛ na Harvey nnya ntee Chinese kasa no papa, nanso omiaa n’ani de maa ɔkasa ahorow no maa onua bi kyerɛɛ ase kɔɔ Amis kasa mu.\nSaa bere no, asogyafo na na edi Taiwan man no so, enti na ɛsɛ sɛ anuanom kogye tumi krataa ansa na wɔatumi ayɛ nhyiam. Ná ɛkyɛ ansa na wɔapene so sɛ wɔmfa tumi krataa no mma yɛn. Sɛ wɔpene so wie nso a, na polisifo no mfa mma yɛn ntɛm. Sɛ edu nnawɔtwe a yɛrebɛyɛ nhyiam no na polisifo no mfaa krataa no mmaa yɛn a, na Harvey kɔtena wɔn so wɔ wɔn adwumam kosi sɛ wɔde bɛma no. Ná ɛyɛ polisifo no aniwu sɛ obi a omfi ɔman no mu bɛba abegyina wɔn so wɔ adwumam hɔ. Enti ɔkɔ a, ɛnkyɛ koraa na wɔde ama no.\nBERE A EDI KAN A MEFOROO BEPƆW\nYɛretwa nsu bi a emu nnɔ wɔ Taiwan akɔ asɛnka\nNnawɔtwe mmiɛnsa a na yɛne anuanom no de yɛ asɛnka adwuma no, na yɛnantew bɛyɛ dɔnhwerew baako ne akyi ansa na yɛadu baabi a yɛrekɔ no. Ná yɛforo mmepɔw, na na yetwa nsu nso. Mekae bere a edi kan a meforoo bepɔw. Bere a yɛpɛɛ biribi kakra di wiei ara na yɛkɔforoo bɔs anɔpa 5:30, na yetwaa kwan kɔɔ akuraa bi ase. Yetwaa nsu kɛse bi, ɛnna yɛkɔforoo bepɔw tenteenten bi nso. Ná bepɔw no si hɔ, enti sɛ mema m’ani so a, na asɛ onua a odi m’anim no nan rebetia m’anim.\nSaa anɔpa no, Harvey ne anuanom a wofi hɔ no na ɛkɔɔ asɛnka, ɛnna me nko ara meyɛɛ asɛnka adwuma no wɔ akuraa ketewa bi ase. Ná ɛhɔfo no ka Japanese kasa. Ɛbɔɔ bɛyɛ awia dɔn ko no, na mididii akyɛ, enti na ɔkɔm ama mayɛ hagyaa. Bere a yɛpɔn asɛnka a mikohyiaa Harvey no, na anuanom no nyinaa kɔ. Ná Harvey de nsɛmma nhoma ama obi de agye akokɔ nkosua mmiɛnsa. Ɔkyerɛɛ me sɛnea yedi kosua mono. Ɔbɔɔ ano ne to maa tokuru kakra bɛdaa hɔ, ɛnna ɔde n’ano twee. Ná ɛnyɛ me akɔnnɔ de, nanso mimiaa m’ani nom baako. Afei hena na na ɔbɛfa kosua a aka no? Me na mefae efisɛ, sɛ mannom na sɛ ɔkɔm ma mitwa hwe a, na Harvey rentumi mma me so mfa me nsian bepɔw no.\nAGUARE A MINHUU BI DA\nBere bi, na yɛrebɛyɛ ɔmansin nhyiam, na biribi sii a na minhuu bi da. Yɛkɔtenaa onua bi fie wɔ Ahenni Asa no nkyɛn pɛɛ. Esiane sɛ na aguare ho hia Amisfo no paa nti, ɔmansin sohwɛfo yere no de nsu kosii hɔ maa yɛn sɛ yenkoguare. Ná Harvey reyɛ ade, enti ɔkaa sɛ minni kan nkoguare. Nneɛma mmiɛnsa na mekɔtoo sɛ esisi hɔ: bokiti baako a nsuonwini wom, baako a nsuɔhyew wom, ne ade kɛse bi a megyina mu aguare. Menkɔhwɛ a sɛɛ na ɔmansin sohwɛfo yere no de nneɛma no asisi abɔnten, baabi a obi wɔ Ahenni Asa no so a, obehu wo, na na anuanom bi nso reyɛ nhyiam no ho nneɛma bi wɔ Ahenni Asa no so. Mibisaa no sɛ menya biribi de akata hɔ anaa. Rɔba ntama bi na ɔkɔfa brɛɛ me. Wohwɛ mu a, wuhu biribiara! Meyɛɛ m’adwene sɛ mɛkɔ akɔhyɛ fie no akyi. Ɛhɔ nso, na dabodabo akɛse bi atwetwe wɔn ti abɛtɛw hɔ a sɛ mebɛn wɔn pii a, wɔbɛsɔw me. Ɛnna mekaa sɛ: ‘Sɛnea anuanom ani abere reyɛ adwuma no, wɔrenhu koraa sɛ migyina ha reguare. Manguare nso a, ɛbɛhaw wɔn. Aa, ma minguare ɛ!’ Enti miguaree saa ara.\nYɛhyɛ Amisfo ntaade\nAMISFO NYAA NHOMA WƆ WƆN KUROM KASA MU\nHarvey hui sɛ na anuanom a wɔyɛ Amisfo no ntumi nnya nkɔso ntɛmntɛm wɔ asafo no mu, efisɛ na wɔn mu bebree nnim akenkan na na wonni nhoma biara wɔ Amis kasa mu. Afei ara na na wɔafi ase rekyerɛw Amis kasa no, na Roman nkyerɛwde na na wɔde yɛ adwuma. Ɛno nti, na ntease wom sɛ yɛbɛkyerɛ anuanom no ama wɔatumi akenkan wɔn kurom kasa. Ná ɛnyɛ adwuma ketewa, nanso nkakrankakra afei de na anuanom no ara tumi sua ade. Afe 1960 mu hɔ baabi na Amisfo fii ase nyaa nhoma wɔ wɔn kasa mu, na afe 1968 na wonyaa Ɔwɛn-Aban wɔ Amis kasa mu.\nNanso na etia aban mmara sɛ wɔbɛkyekyɛ nhoma biara a enni Chinese kasa mu wɔ ɔman no mu. Nea ɛbɛyɛ na yɛannya asɛm no, yɛyɛɛ Amis Ɔwɛn-Aban no ahorow ahorow. Ebi ne sɛ, bere bi, Ɔwɛn-Aban a yɛde Mandarin (Chinese) ne Amis kasa ayɛ na na yɛde yɛ adwuma. Sɛ obi bisa ho asɛm a, na yɛkyerɛ no mu sɛ yɛrekyerɛ kurom hɔfo Chinese kasa. Efi saa bere no, Yehowa ahyehyɛde no ayɛ nhoma pii wɔ Amis kasa mu ama Amisfo no atumi asua nokware a ɛwɔ Bible mu no.—Aso. 10:34, 35.\nBERE A WƆDE TEW ASAFO NO HO\nAfe 1960 ne afe 1970 mu hɔ no, na anuanom a wɔyɛ Amisfo no pii mfa Onyankopɔn mmara mmɔ wɔn bra. Esiane sɛ na wɔnte Bible nnyinasosɛm ase yiye nti, na ebinom bu brabɔne, ebi we nsa bo, na na ebinom nom tawa san we betel aba. Ná Harvey srasra asafo bebree sɛnea ɛbɛyɛ a ɔbɛboa anuanom no ama wɔahu sɛnea Yehowa hu saa nneɛma no. Ɛyɛ bere a yɛrekɔsra asafo bi na asɛm a yɛkaa no mfiase no too yɛn.\nAnuanom a wɔbrɛ wɔn ho ase no gye toom yɛɛ nsakrae, nanso awerɛhosɛm ne sɛ, bebree anyɛ. Mfe 20 ntam no, adawurubɔfo a wɔwɔ Taiwan a na wɔn dodow bɛboro 2,450 no, ɛso tew baa bɛyɛ 900. Ebuu yɛn abam paa. Nanso, na yenim sɛ Yehowa renhyira ahyehyɛde a ɛho ntew da. (2 Kor. 7:1) Afei de, suban bɔne a na ɛrekɔ so no nyinaa gyaee, na Yehowa adom so, adawurubɔfo bɛboro 11,000 na ɛwɔ Taiwan nnɛ.\nEfi afe 1980 reba no, yehui sɛ anuanom a wɔwɔ Amis asafo ahorow mu no gyidi ayɛ den, na Harvey nyaa bere boaa wɔn a wɔka Chinese kasa no. Otumi boaa yɛn nuanom mmea pii kununom ma wɔbaa asafo no mu, na wei maa n’ani gyei. Mekae sɛ ɔkaa sɛ n’ani gyei paa bere a ohui sɛ mmarima no baako rebɔ Yehowa mpae bere a edi kan no. Me nso m’ani agye sɛ matumi akyerɛkyerɛ mmea bebree a wɔwɔ komapa ama wɔaba Yehowa nkyɛn. Obi a me ne no suaa Bible mpo, me ne ne ba barima ne ne babea yɛɛ adwuma wɔ Taiwan baa dwumadibea hɔ maa m’ani gyei.\nME KUNU WUI YAYAAYAW\nSeesei de, me kunu nka me ho bio. Bere a yɛwaree bɛyɛ mfe 59 no, kokoram teetee me kunu Harvey, na owui January 1, 2010. Ná ɔde bɛyɛ mfe 60 ayɛ bere nyinaa som adwuma no! Ɛnnɛ nyinaa m’ani agyina no paa. Nanso ɛyɛ me dɛ paa sɛ mitumi boaa no ma ɔyɛɛ adwuma no saa bere no wɔ aman mmienu a emu yɛ anika mu! Yesuaa Asia kasa mmienu a ɛyɛ den, na Harvey de, osuaa ne kyerɛw mpo.\nOwui no, ankyɛ na Akwankyerɛ Kuw no kaa sɛ, manyin, enti sɛ mesan kɔ Australia a ɛbɛboa me. Ade a edii kan baa me tirim ne sɛ, ‘Mempɛ sɛ mefi Taiwan.’ Nanso, na Harvey ama mahu sɛ, sɛ Yehowa ahyehyɛde no ka sɛ menyɛ biribi a, ɛsɛ sɛ migye tom, enti mekɔe. Akyiri yi mihui sɛ kɔ a mekɔe no, na eye.\nSɛ wɔn a wɔka Japanese ne Chinese kasa ba Betel a, ɛyɛ me dɛ sɛ saa kasa no a misuae nti, mitumi de wɔn kyinkyin hɔ\nSeesei, mede Dwoda kosi Fida yɛ adwuma wɔ Australasia baa dwumadibea hɔ, na mede Memeneda ne Kwasida nso ne asafo bi kɔ asɛnka. Ne nyinaa akyi no, merehwɛ kwan denneennen sɛ owusɔre a wɔahyɛ ho bɔ no bɛba. Minim sɛ Yehowa bɛkae Harvey, efisɛ Harvey hui sɛ Yehowa ka sɛ yɛ biribi a, ɛsɛ sɛ wugye tom.—Yoh. 5:28, 29.\n^ nky. 14 Ɛwom sɛ seesei Chinese kasa na aban no apene so sɛ wɔmfa nyɛ adwuma wɔ Taiwan, nanso kan no Japanese kasa na na wɔde yɛ adwuma wɔ hɔ. Enti saa bere no, Japanese kasa na na mmusuakuw a ɛwɔ Taiwan no ka.\nShare Share Yehui Sɛ Biribiara a Yehowa Bɛka Sɛ Yɛnyɛ No Ɛsɛ Sɛ Yegye Tom\nw21 January kr. 26-30


Ɛkaa Swaziland Hene Koma Paa! | Tete Wɔ Bi Ka\nƐkaa Ɔhene no Koma Paa!\nASƐM yi sii August 1936. Esii wɔ Swaziland ahemmoboano. Robert ne George Nisbet de kar a akasam si so bɔɔ nnwom. Wowiei no, wɔbɔɔ Onua J. F. Rutherford kasa toaa so. Ɛkaa Ɔhene Sobhuza II koma paa. George bɔɔ amanneɛ sɛ: “Ɔhene no kae sɛ ɔbɛtɔ mfiri ne akasam a yɛde bɔ Ahenni no ho dawuru ne mpaawa no. Afei na asɛm no twetwere yɛn bo!”\nRobert ne ɔhene no kasae nidi mu sɛ wɔntɔn saa nneɛma no efisɛ ɛyɛ obi dea. Ɔhene no kae sɛ ɔpɛ sɛ ohu nipa kõ a ɛyɛ ne dea.\nRobert kae sɛ, “Ɛyɛ Ɔhene foforo bi dea.” Afei Sobhuza bisae sɛ, ‘Ɛyɛ Ɔhene bɛn’? Robert kae sɛ: “Ɛyɛ Yesu Kristo, ɔno ne Onyankopɔn Ahenni no so hene.”\nSobhuza kaa no nidi mu sɛ: “Mehwɛ a ɔyɛ Ɔhene kɛse paa. Mempɛ sɛ mɛfa biribiara a ɛyɛ ne dea.”\nRobert kyerɛwee sɛ: ‘Ɔhene Sobhuza ahobrɛase maa me ho dwiriw me. Na ɔka Borɔfo frenkyemm nanso wamfa antu ne ho. Bere a George wɔ abɔnten rebɔ dwom no, na me ne ɔhene no wɔ ne ɔfese. Midii bɛyɛ simma 45 wɔ hɔ.’\nRobert toaa so sɛ: ‘Saa da no ara yɛkɔɔ Swazi Ntoaso Sukuu mu ma wogyee yɛn fɛw so. Yedii sukuu panyin no adanse; ɔyɛɛ aso tiei paa. Yɛka kyerɛɛ no sɛ yɛwɔ apaawa bi a yɛpɛ sɛ yɛbɔ kyerɛ sukuufo no nyinaa. Enti ɔbɔɔ dɔn frɛɛ sukuufo bɛyɛ ɔha na wɔbɛtenaa nsensan so tiei. Wɔka kyerɛɛ yɛn sɛ wɔkyerɛ mmarimaa no kuayɛ, adansi, duadwumfo adwuma, Borɔfo kasa, ne akontaa wɔ sukuu hɔ. Na wɔkyerɛ mmeawa no sɛnea wɔhwɛ ayarefo, sɛnea wɔyɛ fie nnwuma, ne nnwuma foforo.’ Ɔhene no nanabea na ɔtew saa sukuu no. *\nNtoaso sukuufo a wɔretie baguam kasa wɔ Swaziland, 1936\nAfe 1933 nyinaa na akwampaefo bi kɔ Ɔhene Sobhuza ahemfie ne no kɔbɔ nkɔmmɔ, na na ɔyɛ aso tie wɔn. Bere bi mpo deɛ ɔboaboaa asraafo 100 a wɔbɔ ne ho ban ano ma wotiee Ahenni asɛm a wɔabɔ agu apaawa so no. Na ɔkra yɛn nsɛmma nhoma no bi, na na ogye nhoma foforo nso. Eduu baabi no, ɛkame ayɛ sɛ na Ɔhene no wɔ asafo nhoma biara bi! Bere a Britain aban baraa yɛn nhoma ahorow wɔ wiase ko a ɛto so abien mu no, wanyi nhoma no biako mpo amfi ne nhomakorabea hɔ.\nƆhene Sobhuza II kɔɔ so ara buee n’apon maa Adansefo no, na na wotumi kɔ n’ahemfie hɔ wɔ Lobamba bere biara. Ɛtɔ da mpo a, na ɔhene no frɛfrɛ asɔfo ma wobetie Bible mu kasa no bi. Da bi, bere a Ɔdansefo bi a yɛfrɛ no Helvie Mashazi rekyerɛkyerɛ Mateo ti 23 mu no, asɔfo bi a wɔwɔ hɔ koko paee, enti wɔsɔree sɛ wɔrekɔka onua no to asi n’akongua so. Nanso Ɔhene no amma kwan, na ɔka kyerɛɛ Onua Mashazi sɛ ɔntoa n’asɛm so. Bio, Ɔhene no ka kyerɛɛ wɔn a wɔretie asɛm no mpo sɛ kyerɛwsɛm biara onua no bɛbɔ so no, wɔnkyerɛw nto hɔ!\nBere foforo nso asɔfo baanan kotiee ɔkasa bi a ɔkwampaefo bi mae. Ɔkasa no rekɔ so no, asɔfo no kae sɛ: “Yɛde yɛn asɔfodwuma ato hɔ. Efi nnɛ rekɔ yɛyɛ Yehowa Adansefo.” Asɔfo no bisaa ɔkwampaefo no sɛ wobetumi anya Ɔhene no nhoma no bi ama wɔn anaa.\nNa Ɔhene no di Yehowa Adansefo ni paa. Na Adansefo no mmfa wɔn ho nhyɛ Swazilandfo amanneɛ mu, nanso ɔhene no amma kwan amma obiara anteetee wɔn. Ɔhene no di boaa Adansefo no fi bɛyɛ afe 1930 kosii ne wuda wɔ 1982 mu. Na Adansefo no nni ne ho agorɔ koraa, na ne wuo yɛɛ wɔn yaw paa.\nBere a afe 2013 hyɛɛ ase no, na nnipa bɛboro 3,000 na wɔbɔ Ahenni no dawuru wɔ Swaziland. Nnipa bɛboro ɔpepem biako na wɔwɔ Swaziland, na yɛkyekyem a, ɔdawurubɔfo biara bɛka asɛm no akyerɛ nnipa 384. Asafo 90 na ɛwɔ ɔman no mu, na emu akwampaefo yɛ 260. Nnipa 7,496 na wɔkɔɔ Nkaedi no wɔ afe 2012 mu. Eyi kyerɛ sɛ nnipa pii betumi abegye nokware no wɔ ɔman no mu. Yebetumi aka sɛ adawurubɔfo a wodii kan kɔɔ Swaziland 1930 akyi no too fapem pa.—Tete wɔ bi ka, South Africa.\n^ nky. 8 The Golden Age, June 30, 1937, kratafa 629.


Kaldeafo no bɛsan wɔn akyi, nanso wɔbɛsan aba (1-10)\nWɔde Yeremia too afiase (11-16)\nSedekia hyiaa Yeremia (17-21)\nWɔmaa Yeremia paanoo (21)\n37 Na Yosia ba Ɔhene Sedekia+ besii Yehoiakim ba Konia*+ anan, na ofii ase dii ade, efisɛ Babilon hene Nebukadnesar* sii no hene wɔ Yuda asaase so.+ 2 Nanso ɔno ne ne nkoa ne asaase no so nnipa antie Yehowa asɛm a ɔnam odiyifo Yeremia so kae no. 3 Na Ɔhene Sedekia somaa Selemia+ ba Yehukal ne ɔsɔfo Maaseia ba Sefania+ kɔɔ odiyifo Yeremia nkyɛn kɔka kyerɛɛ no sɛ: “Yɛpa wo kyɛw, bɔ Yehowa yɛn Nyankopɔn mpae ma yɛn.” 4 Saa bere no, na Yeremia tumi kɔ baabiara a ɔpɛ wɔ ɔman no mu, efisɛ na wonnya mfaa no ntoo afiase.+ 5 Ná Farao asraafo asim fi Egypt reba,+ na Kaldeafo a na wɔabetwa Yerusalem ho ahyia no tee ho asɛm. Enti wofii Yerusalem kɔe.+ 6 Ɛnna Yehowa ka kyerɛɛ odiyifo Yeremia sɛ: 7 “Nea Yehowa, Israel Nyankopɔn no aka ni, ‘Monkɔka nkyerɛ Yuda hene a ɔsomaa mo bebisaa asɛm wɔ me hɔ no sɛ: “Hwɛ! Farao asraafo a wɔreba abɛboa mo no, wɔbɛsan akɔ Egypt, wɔn asaase no so.+ 8 Na Kaldeafo no bɛsan aba, na wɔne kurow yi bɛko, na wɔbɛfa, na wɔde ogya ahyew.”+ 9 Nea Yehowa aka ni, “Monnnaadaa mo ho* nnka sɛ, ‘Sɛnea ɛte biara, Kaldeafo no befi yɛn so akɔ,’ efisɛ wɔrenkɔ. 10 Sɛ mukunkum Kaldeafo asraafo a wɔne mo reko no nyinaa ma ɛka wɔn mu apirafo mpo a, wɔbɛsɔre afi wɔn ntamadan mu na wɔde ogya abɛhyew kurow yi.”’”+ 11 Bere a Farao asraafo nti, Kaldeafo asraafo twee wɔn ho fii Yerusalem kɔe no,+ 12 Yeremia siim wɔ Yerusalem sɛ ɔrekɔ Benyamin asaase so+ na wakogye ne kyɛfa wɔ ne nkurɔfo mu. 13 Nanso bere a oduu Benyamin Pon no ano no, awɛmfo so panyin a ɔwɔ hɔ a wɔfrɛ no Yiria, Hanania ba Selemia ba no soo odiyifo Yeremia mu, na ɔkae sɛ: “Woreguan akɔ Kaldeafo no nkyɛn!” 14 Na Yeremia kae sɛ: “Ɛnyɛ nokware! Ɛnyɛ Kaldeafo nkyɛn na mereguan akɔ.” Nanso Yiria antie no. Ɛnna ɔkyeree Yeremia, na ɔde no kɔmaa mpanyimfo no. 15 Mpanyimfo no bo fuw Yeremia,+ na wɔhwee no, na wɔde no kɔtoo afiase*+ wɔ ɔkyerɛwfo Yehonatan fi, efisɛ na wɔde hɔ ayɛ afiase. 16 Wɔde Yeremia kɔtoo afiase,* amoa mu hɔ, na ɔdaa hɔ nna pii. 17 Na Ɔhene Sedekia soma kɔfaa no bae, na ɔhene bisabisaa no nsɛm kokoam wɔ ne fi* hɔ.+ Obisaa no sɛ: “Woate asɛm bi afi Yehowa hɔ anaa?” Ɛnna Yeremia kae sɛ: “Yiw!” Na ɔtoaa so sɛ: “Wɔde wo bɛhyɛ Babilon hene nsa!”+ 18 Ɛnna Yeremia bisaa Ɔhene Sedekia sɛ: “Bɔne bɛn koraa na mayɛ wo ne wo nkoa ne ɔman yi a enti mode me ato afiase yi? 19 Mo adiyifo a wɔhyɛɛ mo nkɔm sɛ, ‘Babilon hene remma mo so, na wɔremma asaase yi so’ no, ɛhe na wɔwɔ?+ 20 Enti afei me wura ɔhene, mepa wo kyɛw tie. Mesrɛ wo, yɛ m’abisade yi ma me. Nsan mfa me nkɔ ɔkyerɛwfo Yehonatan fi+ hɔ, anyɛ saa a, mewu wɔ hɔ.”+ 21 Enti Ɔhene Sedekia kae sɛ wɔmfa Yeremia nkɔto afiase wɔ Awɛmfo Aban no mu.+ Na wɔmaa no paanoo nkuruwankuruwa a efi paanootofo borɔn so daa+ kosii sɛ kurow no mu paanoo nyinaa sae.+ Na Yeremia kɔɔ so tenaa Awɛmfo Aban no mu hɔ.\n^ Ɔno ara na wɔfrɛ no Yehoiakin anaa Yekonia no.\n^ Nt., “wɔde no kɔtoo nkɔnsɔnkɔnsɔn fi.”\n^ Nt., “abura dan.”


Ɛsra 3 AKCB - Matteus 3 LB\nWɔsan Si Afɔremuka No\n1Ɔsram a ɛto so ason mfiase a Israelfo abɔ atenase wɔ wɔn nkurow mu no, nnipa no nyinaa hyiaa sɛ nnipa koro wɔ Yerusalem. 2Na Yosadak babarima Yesua ne ne mfɛfo asɔfo ne Sealtiel babarima Serubabel ne nʼabusuafo fii ase siesiee Israel Nyankopɔn afɔremuka no, sɛnea wobetumi abɔ ɔhyew afɔre wɔ so, sɛnea wɔahyɛ wɔ Mose a ɔyɛ Onyankopɔn nipa no mmara mu no. 3Ɛwɔ mu sɛ na nkurɔfo no suro amannifo a wɔtete hɔ no de, nanso wɔsan sii afɔremuka no wɔ ne dedaw mu hɔ. Ɛhɔ ara na wofii ase bɔɔ ɔhyew afɔre maa Awurade. Wɔyɛɛ saa anɔpa ne anwummere biara. 4Wodii Asese Afahyɛ no sɛnea wɔakyerɛ wɔ Mose mmara nhoma no mu no, na wɔbɔɔ ɔhyew afɔre, sɛnea afahyɛ da biara de te no. 5Ɛno akyi no, wɔbɔɔ daa ɔhyew afɔre no ne afɔre a ɛsɛ sɛ wɔbɔ ma Ɔsram Foforo Afahyɛ no ne mfe ahorow afahyɛ de maa Awurade. Na nnipa no bɔɔ ɔpɛ pa mu afɔre nso de maa Awurade. 6Aka nnaawɔtwe abien na Guankɔbea Afahyɛ no adu so no, asɔfo no fii ase bɔɔ ɔhyew afɔre maa Awurade. Wofii eyi nso ase ansa na wɔreto Awurade asɔredan no fapem.\n7Na wɔbɔɔ adansifo ne nnuadwumfo paa na wɔtɔɔ sida nnua fi Tirofo ne Sidonfo nkyɛn, na wɔde nnuan, nsa ne ngo tuaa wɔn ka. Wɔde nnua no fi Lebanon mmepɔw so guu po ani baa Yopa, a na ɔhene Kores ama ho kwan.\n8Wofii Onyankopɔn asɔredan no si ase wɔ ɔsram a ɛto so abien mu afe a ɛto so abien fi bere a wokoduu Yerusalem no. Wɔn a wofi asutwa mu bae no nyinaa yɛɛ ho adwumayɛfo a Sealtiel babarima Serubabel, Yosadak babarima Yesua ne ne mfɛfo asɔfo ne Lewifo nyinaa nso ka ho. Lewifo a na wɔadi mfe aduonu ne wɔn a wɔboro saa no na wɔde Awurade asɔredan no asiesie hyɛɛ wɔn nsa. 9Yesua ne ne mmabarima ne nʼabusuafo ne Kadmiel ne ne mmabarima ne Hodawia asefo nyinaa na wɔde Onyankopɔn asɔredan ho adwumayɛfo hyɛɛ wɔn nsa sɛ wɔnhwɛ wɔn so. Henadad abusuafo Lewifo na wɔboaa hwɛɛ saa dwumadi yi so.\n10Bere a adansifo no wiee Awurade asɔredan no fapem no, asɔfo no hyɛɛ wɔn asɔfotade, kɔtenaa wɔn tenabea, hyɛn wɔn ntorobɛnto. Na Asaf asefo Lewifo no bɔɔ wɔn kyɛnkyɛn, de kamfoo Awurade sɛnea na ɔhene Dawid ahyɛ no pɛpɛɛpɛ. 11Wɔde nkamfo ne aseda too saa dwom yi maa Awurade se:\nNa nʼadɔe wɔ hɔ daa ma Israel afebɔɔ!”\nNa ɔmanfo no nyinaa teɛɛ mu ahoɔden so, de kamfoo Awurade, efisɛ Awurade asɔredan fapem no, wɔato. 12Asɔfo mpanyimfo no bebree, Lewifo ne ntuanofo no kaee asɔredan a edi kan no, sui bere a wohuu asɔredan foforo no fapem a wɔato no. Na afoforo nso teɛteɛɛ mu anigye so. 13Anigye nteɛteɛmu ne osu a adi afra no ano yɛɛ den, na nnipa tee wɔ akyirikyiri.\nAKCB : Ɛsra 3


สดุดี 98 TNCV - Nnwom 98 NA-TWI | Biblica América Latina\nสดุดี 98 TNCV - Nnwom 98 NA-TWI\n4 ชาวโลกทั้งสิ้นเอ๋ย จงโห่ร้องยินดีถวายแด่องค์พระผู้เป็นเจ้า\n7 ท้องทะเลและสรรพสิ่งในนั้น โลกและทุกชีวิตในโลก\nTNCV : สดุดี 98\nOnyankopɔn, wiase Hene\n1Monto dwom foforo mma Awurade. Wayɛ anwonwade bebree! Ɔnam ne tumi ne n’ahoɔden kronkron so adi nkonim. 2 Awurade bɔɔ ne nkonimdi ho nkae; ɔdaa tumi a ɔnam so gye nkwa no adi kyerɛɛ aman. 3 Odii bɔ a ɔhyɛɛ Israelfo no so wɔ ne nokware ne ɔdɔ a ɔdɔɔ wɔn daa no mu. Nnipa a wɔwɔ baabiara ahu yɛn Nyankopɔn nkonimdi. 4 To dwom a ɛma ahosɛpɛw ma Awurade, mo asase nyinaa, momfa nnwom ne ahosɛpɛw nteɛteɛm nkamfo no.\n5 Monto ayeyi nnwom mma Awurade! Mommɔ nnwom wɔ nsanku so! 6 Mommɔ ntorobɛnto ne mmɛn na monteɛm ahosɛpɛw so mma Awurade, yɛn hene. 7 Ɛpo ne abɔde a ɛwɔ mu nyinaa monworo so; asase ne biribiara a ɛwɔ so, monto nnwom.\n8 Nsu, mommɔ mo nsam; mmepɔw, mommom nto dwom ahosɛpɛw so wɔ Awurade anim, 9 efisɛ, ɔrebedi asase so. Obedi wiasefo so nokwarem.\nNA-TWI : Nnwom 98